ИнтерФУТБОЛ :: ЖЧ-2018 вақтида трансфер нархи кўтарилган 7 нафар футболчи (фотогалерея)\nЖЧ-2018 вақтида трансфер нархи кўтарилган 7 нафар футболчи (фотогалерея)\nТабиийки, жаҳон футбол форуми ўйинчиларнинг трансфер нархига ҳам жиддий таъсир кўрсатди. Жумладан, машҳур transfermarkt.de сайти мундиал якунига етгани ҳамоно ўз базасида баъзи ўйинчиларга қўйилган баҳо миқдорини ўзгартирди.\nҚуйида айнан Германия сайти талқинига кўра, турнир стартидаги ҳолатга нисбатан трансфер нархи бўйича катта ўсишга эришган ЖЧнинг энг қизиқарли иштирокчилари ҳақида сўз боради.\n7. Людвиг АУГУСТИНССОН (Швеция)\nНарх динамикаси: +4,5 млн. евро (7,5дан 12 млн. евро)\nҲеч ким шведларнинг гуруҳ босқичида 3-ўриндан юқорига кўтарилишларини кутган эмасди. Швеция термаси немисларга ютқазганидан кейин калондимоғ Златан Ибрагимович ҳаттоки, тилига эрк ҳам берди:\n«Бу жамоа менсиз ҳеч нарса қилолмайди». Лекин Ибра ке-йинчалик сукут сақлашга маҳкум этилди - скандинавлар аввалига гуруҳдан чиқишди, кейин анча кучли кўринган Швейцария термасини четга чиқаришди, якунда чорак финалда инглизларга муносиб қаршилик кўрсатишди.\nЯнгиланган Швеция миллий жамоасида кўзга ташланган энг ёрқин сифат шуки, у аввалгидек ягона муайян юлдузга «қарам» эмас. Ҳар ҳолда, турнир давомида меҳнаткаш ва «қора» ишлардан қочмайдиган футболчилар кўзга ташланишди.\nШундайлардан бири - чап қанот ҳимоячиси Людвиг Аугустинссон. У жамоанинг 5та ўйинида ҳам юқори талабга мувофиқ ҳаракатланиб, «Милан» эътиборига тушди.\n6. Мануэль АКАНЖИ (Швейцария)\nНарх динамикаси: +6 млн. евро (22дан 28 млн. евро)\nАканжи ҳеч қаерга талпинаётгани йўқ, гарчи кўпчилик унинг келажагини гранд клублардан бирида кўраётган бўлсада. У аввалига Дортмунд «Боруссия»сида бош роллардан бирига кўтарилмоқчи. Бунинг учун етарлича имконияти бор, албатта.\nМануэлнинг айниқса, Сербия термасига қарши ўйинда тажрибали Душан Тадич ва Александр Митровични қандай аҳволга солганини футбол дарсликларига киритиш мумкин. Швейцария термаси умиди энди ЖЧдаги эффектли ўйин тасодифий порлаш эмаслигини исботлаб, чиндан ҳам, янги савияга чиқиши керак.\nУмуман, Аканжи катта суръатда ўсиб келаётган иқтидорлардан биридир. Ҳар ҳолда, ўтган мавсум стартида унинг трансфер баҳоси атиги 3 миллион еврога тенг эди.\n5. Никлас ЗЮЛЕ (Германия)\nНарх динамикаси: +7 млн. евро (38дан 45 млн. евро)\nМатс Хуммельс ва Жером Боатенг билан рақобатлашиш осонми? Ҳа, немислар катта омадсизликка йўлиқишди, лекин бундестимнинг келажагига шубҳа билан қараш ярамайди асло. Зеро, Зюле каби йигитлар чинакам жангларга чанқоқ бўлиб турибдилар.\nТўғри, Никлас аввало, клуб миқёсида бош кўтариши зарур. У ҳозирча «Бавария»да асосий таркиб вакили эмас, бироқ трансфер баҳоси тобора ошиб бормоқда. Қаранг, Германия термасининг нурсиз иштирокига қарамай, ЖЧ-2018 ҳам нарх масаласида Никлас фойдасига ишлади. Чунки ёш ҳимоячи талаб даражасида ўйнади - аниқ, хотиржам ва асосийси, қўпол хатоларсиз.\n4. Андрей КРАМАРИЧ (Хорватия)\nНарх динамикаси: +8 млн. евро (27дан 35 млн. евро)\nЎз-ўзидан тушунарлики, хорватиялик кўплаб футболчиларнинг трансфер баҳоси «болалади». Ахир улардан финалга чиқишни ҳеч ким кутган эмасди (бош мураббий Златко Даличдан ташқари, албатта). Крамаричга келсак, у ЖЧда асосий таркиб футболчиси сифатида гавдалангани йўқ, аммо ерлатиб узоқ масофага аниқ тўп узатиш қобилияти билан жамоасига катта ёрдам берди.\nҚисқаси, мундиал бутун Хорватия каби Андрей учун ҳам ажойиб тус олди. Энди у «Хоффенхайм»да бош юлдуз мақомига кўтарилса, ажабмас.\n3. Хамес РОДРИГЕС (Колумбия)\nНарх динамикаси: +10 млн. евро (70дан 80 млн. евро)\nКолумбиялик футболчи турнирни захирачи ролида бошлади - унинг позициясида Хуан Кинтеро майдонга тушди. «Реал» ва «Бавария» юлдузи кейинроқ ишга тушди - навбатдаги баҳсда 2та самарали узатмаси билан Польша термаси мағлуб этилишига катта ҳисса қўшди.\nЙўқ, Родригес 4 йил олдингидек ўта ёрқин ва омадли ўйнамади, лекин ўз трансфер нархини бироз оширди, барибир. Дейлик, Хулен Лопетеги уни Мадридга қайтариш ҳақида бош қотира бошлади.\nНарх динамикаси: +10 млн. евро (30дан 40 млн. евро)\nҚанот ҳимоячиси позициясида тўп суриб, мегаюлдуз даражасига чиқиш анча мушкул. Ахир ҳамма ҳам Марсело ёки Дани Алвеш бўлолмайди-ку. Мана, Павар катта саҳнада бразилиялик амплуадошлари ўрнини эгаллашга яққол даъвогар эканлигига шаъма қилди.\nДиққатга сазовор томони, 22 ёшли Бенжамен «Штутгарт»да ўйнаб туриб ҳам, Франция термасининг юлдузли таркибидан жой олди, боз устига, бошланғич рўйхатдан. Бунинг учун Павар аввало, доно Дидье Дешамга раҳмат айтиши керак. Зеро, у футболчининг клуб футболидаги мақоми ҳеч нарсани англатмаслиги ҳақидаги гапини амалда исботлаб, ёш ҳимоячини катта доирага тортди.\nТабиийки, энди Бенжамин энг сара клублар эътиборида турибди. Унинг аргентиналиклар дарвозасига урган голини бир эсланг - қандай ажойиб зарба, қандай траектория...\n1. Анте РЕБИЧ (Хорватия)\nНарх динамикаси: +20 млн. евро (10дан 30 млн. евро)\nРебич ЖЧ-2018 ўйинларига Бундеслиганинг бутун мавсумида атиги 6та гол урган «Айнтрахт»нинг оддий ҳужумчиси сифатида киришганди. Ортга эса турнирнинг энг талабгир футболчиларидан бири бўлиб қайтди.\nДейлик, Анте «МЮ» каби қатор жиддий клублар назарига тушди. Чунончи, у қанот бўйлаб тинимсиз ҳаракатланиш баробарида ҳаводаги ҳар бир тўп учун чинакамига курашди, яккакурашларга киришишдан чўчимади, ўзини рақиблар тўдасига ташлади, шунингдек, орқага қайтишга ҳам улгурди.\nЖЧ-2018нинг 5 НАФАР КАШФИЁТИ\nДмитрий Черишев (Россия) - янги рус тўпурари\nБенжамин Павар (Франция) - Дешамдан «сюрприз»\nЙерри Мина (Колумбия) - рақиблар оёқ остидаги «мина»\nАнте Ребич (Хорватия) - хорват энержайзери\nКиран Триппьер (Англия) - Бекхэм вориси


ИЗН СЎРАШ ВА САЛОМЛАШИШ - Hidoyat.uz\nАсосий саҳифа Мақолалар ИЗН СЎРАШ ВА САЛОМЛАШИШ\nЧоп этилди Avgust 7, 2019 ИЗН СЎРАШ ВА САЛОМЛАШИШda fikr bildirishni o'chirish\nЯхши хулқли, одобли инсон эл-юртдан ҳамиша иззат-ҳурмат кўрган, саодат топган.\nЮсуф Хос Ҳожиб, Хожа Аҳмад Яссавий, Саъдий Шерозий, Абдураҳмон Жомий, Алишер Навоий каби барча улуғларимизнинг асарларида яхши хулқ, гўзал одоб эгалари мадҳ этилгани бежиз эмас.\nЁшларнинг маънавий баркамол, ахлоқан етук кишилар бўлиб улғайишларида одоб муҳим ўрин тутади.\nМуҳаммад Содиқ Кошғарийнинг “Одоб ас-солиҳин” (Солиҳлар одоби) асари қўлимга тушиб қолди. Мутолаа қилдим, жуда ажойиб китоб экан.\nМуқаддас динимиз таълимотлари асосида ҳар бир мўмин-мусулмон билиши зарур бўлган энг муҳим одоблар жамланган китобни табдил қилдик. Ўқувчига тушунарли бўлиши учун айрим ўринларда изоҳ ҳам бердик.\nИлми ирфон арбобларига равшан ва очиқ, завқу ихлос соҳибларига маълум ва аёнки, яхшиларнинг суҳбати чинакам саодатга элтувчидир. Ёмонларнинг аралашуви эса бахтсизликка бошловчидир. Бунга ҳеч шак-шубҳа йўқ.\nЯхшиларнинг суҳбати кўп ва хўб фойда беради. Фақат чиройли одоб шарти ила. Бас, модомики, саодат изловчи кишининг зоҳиру ботини одоб ва яхши хулқлар билан безанмаса, кўнгли тоза бўлмаса, истаган нарсаси унга фойда бермайди.\nАдабсиз нафақат юзини қорага бўяр,\nБалки бутун оламга ҳам ўт қўяр.\nБас, саодат истовчилар зоҳирий ва ботиний одобларни билиб, уларга амал қилишлари зарур. Токи улар ҳам ушбу йўлда маънавий фойдалар топиб, улуғларнинг мартабаларига эришсалар.\nБиринчи боб изн сўраш, саломлашиш ва кўришиш, қўл бериб сўрашиш одобларини қамраб олган.\nБир кишининг олдига ҳузурига, уйига кириш учун изн сўрашнинг беш одоби бор.\nБиринчи одоб. Кимки бирор кишининг уйига киришни истаса, аввал у кишига эшик ортида туриб келганини билдиради. Яъни, эшикни оҳиста қоқади ёки томоғини қиради (йўталади).\nИккинчи одоб. Агар ичкаридан овоз чиқса, эшикнинг орқасидан салом бериб: “Ичкарига кирсам бўладими?” деб сўрайди. Уч марта шундай изн сўрайди. Ҳар изн сўрагандан сўнг тўрт ракат намоз ўқиш миқдорича кутиб туради.\nУчинчи одоб. Агар уй эгаси уч маротабадан сўнг ҳам киришга изн бермаса ва овоз чиқармаса, ортига қайтиб кетади.\nТўртинчи одоб. Уй эгаси: “Кимсиз?” деб сўраса, отини, кимлигини айтиш керак. Аммо: “Мен дўстингизман ёки танишингизман” демаслик керак. Акс ҳолда, уй эгасида шубҳа уйғониши мумкин.\nБешинчи одоб. Агар уй эгаси унга ҳамроҳ бўлса ва уни уйига бошлаб келса, эшик олдига келганида кириш учун изн талаб қилинмайди.\nСаломлашишнинг тўққиз одоб бор.\nБиринчи одоб. Икки мўмин бир-бирига рўбарў келса, хоҳ ошно ва хоҳ ноошно бўлсин, бир-бирига салом беради. Салом бериш суннатдир. Жавоби, агар салом берилган бир киши бўлса, фарзи айндир. Агар кўп киши бўлса, фарзи кифоядир.\nИккинчи одоб. “Ассалому алайкум” деб салом бериш керак. “Ассалому алайка” ёки “Салом алайкум” демаслик лозим.\nУчинчи одоб. Саломга алик олиш фарз. Алик олишда: “Ва алайкум ассалом” дейди. Саломга куттирмасдан алик олиш керак. Агар кечиктириб алик олинса ёки алик олаётганини салом берувчи эшитмаса, фарз соқит бўлмайди.\nАгар икки киши бир-бирига биринчи бўлиш мақсадида салом берса, агар бири аввал, бири кейин воқе бўлса, алик олинган бўлади. Агар иккала салом ҳам бир пайтда воқе бўлса, алик ўрнига ўтмайди, ҳар қайси алоҳида алик олиши керак.\nТўртинчи одоб. Агар киши бир жамоа мўминларнинг олдига кирса, бир кишини хослаб (алоҳида ажратиб) салом бермайди. Балки барчага бирдай салом беради. Аммо кўчада ва бозорда бир кишини хослаб салом берса бўлади.\nАгар жамоа бир кишига салом берса, ўша киши алик олишда жамоанинг ҳамма аъзоларини назарда тутиши керак. Агар улардан бирини хослаб алик олса, қолганларнинг саломига алик олинмаган ҳамда фарз соқит бўлмаган бўлади. Агар бир киши танишига бошқа кишидан салом айтиб юборса, хабарчи у кишининг саломини етказган заҳоти алик олиши вожибдир. Хабарчининг жавобини саломга қўшмаслик мустаҳабдир. “Ва алайка ва алайҳи, ва алайкумус салом” дейиш керак. Агар мактубда салом битилган бўлса, худди шу шаклда жавоб қайтариш лозим.\nБешинчи одоб. Салом бераётиб бошни қуйи қилмаслик керак. Қўл, кифт (елка) ёки бош билан ҳам ишора қилмайди. Агар шундай қилса, бу жуда хунук ҳолатдир.\nОлтинчи одоб. Рўпарадаги киши эшитиши учун саломни баланд овозда бериш керак. Салом берувчига эшиттириб алик олиш керак. Агар кар кишига салом берилса, ҳам овоз чиқариш, ҳам қўл билан ишора қилиш зарур. Агар қўл билан ишора қилинмаса ва кар киши буни эшитмаса, унга жавоб лозим эмас. Агар кар киши салом берса, жавобда ҳам талаффуз, ҳам ишора қилинади. Агар гунг кишига салом берилса, у киши қўл билан ишора қилиб алик олса, фарз соқит бўлади. Агар гунг киши салом берса, тил билан алик олиниб, ишора ҳам қилинса, фарз соқит бўлади.\nЕттинчи одоб. Ёши улуғ киши кичикка, отлиқ пиёдага, юриб кетаётган киши ўтирган кишига, озчилик кўпчиликка салом беради.\nСаккизинчи одоб. Номаҳрам киши ёш, соҳибжамол аёлга салом бермайди, агар у аёл салом берса, алик олинмайди. Агар аёл соҳибжамол эмас, яъни кампир бўлса, салом берса бўлади. Агар у салом берса, алик олиш лозим.\nХотинига ва маҳрамлари (она, опа-сингил, амма-хола ва ҳоказо)га, улар ҳарчанд чиройли бўлса-да, салом бериш жоиздир. Улар ҳам алик олишлари шарт.\nАгар бир киши нотаниш соҳибжамол аёллар жамоасига салом берса, зарари йўқ. Улар ҳам саломга алик олишади. Аёллар жамоаси бегона эркакка салом берса, у алик олади.\nТўққизинчи одоб. Ўн бир ҳолатдаги кишига салом бериш макруҳдир. 1) Ҳожатхонадаги кишига. 2) Жунуб кишига. 3) Ухлаётган кишига. 4) Ҳаммомда ювинаётган (жунуб) кишига. 5) Овқатланаётган кишига (агар оғзида таом бўлмаса, салом берилади. У ҳам алик олади). 6) Хутба ўқиётган имомга. 7) Азон ва иқомат айтаётган муаззинга. 8) Намоз ўқиётган кишига. 9) Қуръони карим ўқиётган кишига. 10) Дуо қилаётган кишига. 11) Эҳромга кирган, талбия айтаётган кишига.\nМўминлар учрашувларида қўл бериб, икки кафт билан кўришишлари керак. Қўл учида кўришилмайди. Чунончи, “мусофаҳа” сўзи луғатда кафтларни бир-бирига теккизишни англатади. Расулуллоҳ соллаллоҳу алайҳи ва саллам шунга буюрганлар. Кўришишга биринчи киришган киши то ҳамроҳи қўлини тортмагунча ўзи ҳам қўлини тортмаслиги керак. Кўришиш вақтида очиқюзли, табассумли бўлиш зарур.\nҚучоқлашиб кўришишнинг тўрт одоби бор. Биринчиси, сафардан қайтган киши яқинлари, қавм-қариндошлари билан қучоқлашиб кўришади. Ёш болаларнинг пешонасидан ўпиб, бошини силаб қўяди. Иккинчиси, муқим кишилар ҳар куни учрашадиган кишилари билан қучоқлашиб кўришмайди. Учинчиси, олим, солиҳ ва фазилатли кишилар билан қучоқлашиб кўришганда, уларнинг қўлини ўпиш жоиз. Тўртинчиси, улуғ шайхларга ҳам шундай эҳтиром кўрсатилади.


Икки йилда Ўзбекистонда эртаги узум навларини етиштириш 23 фоизга ошди • EastFruit\nБош саҳифа › Долзарб › Икки йилда Ўзбекистонда эртаги узум навларини етиштириш 23 фоизга ошди\n2021 йилнинг биринчи ярмида Ўзбекистонда 45,5 минг тонна узум етиштирилди. Бу кўрсаткич ўтган йилнинг шу даврига нисбатан 5,1 фоизга кўпдир. Ушбу маълумотларни Республика Давлат статистика қўмитаси 2021 йилнинг биринчи ярим йиллиги натижаларига кўра эълон қилди. EastFruit таҳлилчиларининг прогнозларига кўра, узум етиштириш 2021 йилнинг биринчи ярми йиллига 2019 йилнинг худди шу даврига нисбатан 23 фоизга ўсган.\nЎзбекистонда узум камдан-кам ҳолларда иссиқхоналарда етиштирилишини ҳисобга олсак, EastFruit экспертларининг фикрига кўра, январь-июнь ойларида узум етиштириш бўйича маълумотлар очиқ ерларда етиштирилган эртаги узум навларига тааллуқлидир.\nЯнварь-июнь ойларида узум етиштириш бўйича лидерлар республиканинг жанубий вилоятлари эканлиги ажабланарли эмас. 2021 йилги маълумотларга кўра, энг жанубий вилоятлар – Сурхондарё ва Қашқадарёнинг умумий улуши эртаги узум навларини етиштириш ҳажмининг деярли ярмини ташкил этади – 44%, ундан кейинги ўринларда Наманган, Бухоро ва Самарқанд вилоятларидир:\nСурхондарё вилояти: 30,1%\nҚашқадарё вилояти: 13,9%\nНаманган вилояти: 11,8%\nБухоро вилояти: 11,4%\nСамарқанд вилояти: 9,9%\nЮқоридаги беш вилоятнинг умумий улуши Ўзбекистонда эртаги узум навларини етиштириш ҳажмининг 77 фоизини ташкил этади. Республикадаги қишлоқ хўжалиги етиштирувчи қолган 8 ҳудуднинг умумий улуши мос равишда 23 фоизга тенгдир.\n2021 йилнинг июль ойи бошидаги маълумотларга кўра, Ўзбекистондаги 90 минг гектар майдонда узум етиштирилади. Ушбу соҳада 900 минг киши доимий ва мавсумий шаклда иш билан банд. Сўнгги тўрт йил ичида 52 минг гектар ерда янги узумзорлар барпо этилди. Ушбу соҳага 210 миллиард сўм субсидия шаклида йўналтирилди. Ушбу сумма ҳозирги курс билан 19,7 миллион доллар ҳисобланади. Бу даврда узумнинг мева-сабзавот маҳсулотлари экспортидаги улуши икки баравар ошди.\nЭслатиб ўтамиз, 2021 йилнинг 7 июлида Давлат раҳбари Шавкат Мирзиёев узумчиликни ривожлантириш ва узумни саноат усулида қайта ишлаш, шунингдек, ҳудудларда энотуризмни ташкил этиш чора-тадбирларига бағишланган видеоселектор йиғилишини ўтказди. Йиғилишда республиканинг 44 та ҳудудида ўтган йиллар тажрибасига асосланиб, экспортбоп маҳсулот етиштиришга мўлжалланган янги узум плантацияларини яратиш, бюджетдан қўшимча субсидия ва компенсациялар ажратиш, ускуна ва технологияларни импорт қилиш учун имтиёзлар бериш каби муҳим вазифалар белгиланди. Шунингдек, узумчиликда фойдаланиладиган солиқ имтиёзлари, токзорлар барпо этишни молиялаштириш учун банклар ресурсидан 100 миллион АҚШ доллари миқдорида маблағ ажратиш, хориж тажрибаси асосида янги серҳосил, данаксиз, совуққа ва касалликларга чидамли узум навларини яратиш масалалари муҳокама қилинди.\nишлаб чиқаришЎзбекистонхўраки узумэртаги навлар


Туркманистондаги дщконлардан биридаги ёзув: "Шакар киши бошига 1 килодан".\nМанбаларнинг билдиришича, муддати ўтган озиқ-овқат маҳсулотларининг асосий қисмини сут ҳамда колбаса маҳсулотлари ташкил қилмоқда.\n“Истеъмол қилиш муддати бир неча кун олдин ўтиб кетган пишлоқ, қатиқ, қаймоқ каби сут маҳсулотларини сотишаяпти. Лекин бу маҳсулотларнинг муддати ўтиб кетгани тўғрисида харидорларни огоҳлантиришмаяпти”, деб айтди Ашхабоддаги манбалардан бири.\nБошқа манбалар эса Ашхабод дўконларида қадоғида истеъмол қилиш муддати кўрсатилмаган озиқ-овқат маҳсулотлари сотилаётганини айтмоқдалар.\nМаҳаллий кузатувчиларга кўра, бундай маҳсулотларнинг пайдо бўлиши нархлар қимматлагани, аҳолининг харид қилиш салоҳияти озайгани ва ҳукумат томонидан маҳсулот сифатини назорат қилишга етарлича эътибор берилмаётгани билан боғлиқ.\nТуркманистонда 2017 йилнинг декабридан бошлаб озиқ-овқат маҳсулотлари тақчиллиги ва қимматчилик кузатила бошланди. Жумладан, сўнгги бир неча ой ичида нон ва сут маҳсулотлари нархи юз фоиздан кўпроққа қимматлади.\nХабарларда айтилишича, 28 февралдан бошлаб пойтах Ашхабоддаги дўконларда бир кишига 1 килодан кўп бўлмаган миқдорда ун ва 1 килодан кўп бўлмаган миқдорда шакар сотилмоқда. Бунгача бир одамга 5 кило ун ва 1 кило шакар сотилаётган эди.\nТуркманистон ҳукумати озиқ-овқат тақчиллиги мавжудлигини расман тан олмаяпти. Аксинча, телевиденияда озиқ-овқат маҳсулотларига тўлиб кетган дўконлар ва омборхоналар намойиш этилиб, мамлакатда фаровонлик ҳукм сураётгани билдирилмоқда.\n“Экспертлар фикрича, Туркманистон сўнгги 25 йилда биринчи марта энг оғир иқтисодий инқирозни бошдан кечирмоқда”, деб ёзди Озодлик радиоси турман хизмати.\nИқтисодий инқироз оқибатида 2017 йил давомида қатор вазирликлар ва давлат агентликлари тугатилди, оммавий тарзда иш ўринлари ва ойликлар қисқартирилди, аҳолига бериладиган қатор узоқ муддатли имтиёзлар бекор қилинди.\nБундан ташқари аҳоли озиқ-овқат маҳсулотлари, транспорт, коммунал хизматлар, боғча ва тиббий хизматлар нархи кундан-кунга ўсиб бораётганига гувоҳ бўлмоқда.


Делта штамми: эмлаш ўлимдан қутқаради\n19 Avgust 15:00 / Published in COVID-19\nЖаҳон соғлиқни сақлаш ташкилоти вакцина делта штаммига чалинган одамларни ўлимдан қутқаришини маълум қилди.\nЖаҳон соғлиқни сақлаш ташкилоти бош олими Сумя Сваминатан онлайн -брифингда шундай деди: “Вакциналар делта вариантидан оғир ҳолатлар ва ўлимлар сонининг кўпайишига тўсқинлик қилаётгани аниқ.\nЎз навбатида, ЖССТ эпидемиологи Мария ван Керхове таъкидлашича, эмлаш даражаси юқори бўлган мамлакатларда ҳам «делта», аксинча, эмланмаганлар орасида, шунингдек эҳтиёт чоралари кўрилмайдиган жойларда тарқалади.\nШу билан бирга, Сваминатан вактсинанинг қўшимча дозаларига ҳожат ёъқлигини қўшимча қилди.\nАввалроқ, ЖССТ раҳбари Тедрос Адҳаном Гебреесус «делта» штаммининг тарқалиши жаҳон ҳамжамияти кўраётган чоралар олдида эканлигини айтганди. «Ҳар бир мамлакатда касалхонага ётқизиш ва ўлимнинг асосий нуқталари эмлаш даражаси паст бўлган ва соғлиқни сақлаш чоралари чекланган жойларда», деди у.\n«Делта»-SARS-CoV-2 коронавирусининг штамми-COVID-19 қўзғатувчисининг вариантларидан бири. У биринчи марта Ҳиндистонда кашф этилган ва тасвирланган. Вариант инкубация даври қисқариши ва инсон танасига юк ортиши билан ажралиб туради.\nЖаҳон соғлиқни сақлаш ташкилоти тўртта SARS-CoV-2 мутатсиясини «ташвишга солувчи» рўйхатига киритди: алфа (Британия), бета (Жанубий Африка), гамма (Бразилия) ва делта (ҳинд) штаммлари.\nTagged under: делта штаммлари, ЖССТ, ИНФЕКЦИЯ, СОҒЛИҚНИ САҚЛАШ, ЭМЛАШ


Дўстлик туманида иссиқхонадаги газ билан таъминлашдаги муаммо ҳал қилиниб, ҳосилни нобуд бўлишдан асраб қолинди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Дўстлик туманида иссиқхонадаги газ билан таъминлашдаги муаммо ҳал қилиниб, ҳосилни нобуд бўлишдан асраб қолинди\n"Sangzor vodiysi matlubotsavdo" масъулияти чекланган жамиятининг икки гектар майдонда гидропоника усулида барпо этилган иссиқхонасидаги помидордан дастлабки ҳосил йиғиштириб олинмоқда. Жамият аъзолари ҳосилнинг 150 тоннасини ички бозорга, 150 тоннасини экспортга чиқараётир.\nЖамият раҳбари Исмоил Ишимов 2018 йилда Жиззахда ўтказилган Халқаро инвестиция форумида иштирок этиб, Жанубий Кореянинг "Myung Sung Placon Ltd" компанияси билан гидропоника усулида иссиқхона барпо этиш бўйича умумий қиймати 1 миллион 100 минг АҚШ долларилик лойиҳани амалга ошириш бўйича ҳамкорлик шартномасини тузган эди.\nЖанубий Корея Республикаси технологияси асосида амалга оширилган лойиҳа қийматининг 865 минг АҚШ долларини Жаҳон Тараққиёт банкининг кредити ташкил этди. Замонавий иссиқхонада 25 нафар ёшлар иш билан таъминланди.\nИссиқхонага Исроилдан келтирилган "Пик Роза" ва "Ламия" навли серҳосил помидор кўчатлари экилди. Бу навлар ҳар тупидан 4 килограммгача ҳосил бериши билан бошқа маҳаллий навлардан фарқ қилади. Бундан ташқари, миришкорлар помидор қатор ораларига эккан булғор қалампирининг ҳар бир тупидан 1 килограммгача ҳосил олишни мўлжаллашган. Етилган ҳосил пешмапеш истеъмолчиларга етказиб берилмоқда. Бугунгача 21 тонна маҳсулот Қозоғистоннинг Нурсултон шаҳрига экспорт қилинди. 16 тонна маҳсулот эса ички бозорга етказиб берилди.\nБироқ помидор етилган пайтда иссиқхона соҳибкорлари кутилмаган муаммога дуч келди. Лойиҳа бўйича иссиқхона барча техник талаблар асосида табиий газ тармоғига уланган. "Ўзтрансгаз" акциядорлик жамияти ҳудудий газ таъминот филиали билан 600 минг куб метр газ етказиб бериш юзасидан шартнома ҳам тузилган. Бироқ газ таъминоти корхонаси декабрь ойида 8,3 минг куб газ бериб, кейин Энергетика вазирлигининг буйруғини рўкач қилиб, иссиқхонани тармоқдан узиб қўйди.\nТабиий газнинг тўхталиши ҳосил энди етишган пайтда иссиқхона учун оғир вазиятни юзага келтирди. Ҳарорат етарли бўлмаганлиги туфайли помидорлар ёрилиб, яроқсиз ҳолга кела бошлади. Ҳисобкитобларга кўра, ҳосил нобуд бўлиши туфайли масъулияти чекланган жамият 600 миллион сўм зарар кўриши маълум бўлди.\n—Муаммонинг ечимини излаб Бош вазир қабулхонасининг туман бўлимига мурожаат қилишдан бошқа иложимиз қолмади, — дейди жамият раҳбари Исмоил Ишимов. — Қабулхона республика Энергетика вазирига хат билан чиқиб, газни қайта улашга рухсат олиб берди. Президентимиз ташаббуси билан ташкил этилган Бош вазир қабулхонаси ҳақиқатан ҳам биз тадбиркорларнинг манфаатини ҳимоя қиладиган тузилма эканлигига ўз фаолиятимиз давомида яна бир бор амин бўлдик.\n"Sangzor vodiysi matlubotsavdo" масъулияти чекланган жамиятининг иссиқхонасини газ билан таъминлашдаги муаммосини ҳал қилиб бергани Дўстлик туманидаги Ўзбекистон Республикаси Бош вазирининг тадбиркорлар мурожаатларини кўриб чиқиш қабулхонаси фаолиятидан бу ягона мисол эмас. Қабулхона ҳудуддаги тадбиркорларнинг муаммоларини ҳал этишда самарали фаолият юритиб келаётир.\nЎтган йили туман қабулхонаси томонидан тадбиркорларнинг 207 та мурожаати кўриб чиқилган. Уларнинг 161 таси бевосита қабулхонада, 42 таси сайёр қабуллар давомида, 4 таси республика ишонч телефони орқали қабул қилинган.\nДўстлик туманидаги иссиқхонада етиштирилган илк маҳсулот истеъмолчиларга етказиб берилмоқда


Google қидирув натижаларида таом рецептларини кўрсатишни бошлади » Ўзбекистон янгиликлари – Zamin.uz\nGoogle қидирув натижаларида таом рецептларини кўрсатишни бошлади\nGoogle қидирув тизими сайтнинг мобил ва веб версиясидаги саҳифанинг ўзида изланган таомларнинг рецептини кўрсатишни бошлади, деб ёзмоқда Terabayt.uz сайти.\nРецептлар қидирув тизимининг саҳифасида “View all” (Ҳаммаси кўриш) ҳаволасида билан акс этади. Ёзувга босгач, тўлиқ рецепт кўрсатилади. Шу билан бирга, муайан таомнинг турли версияларига оид рецептлар ҳам тақдим қилинади.\nҲозирча бундай функция тизимнинг инглиз тилидаги дастурида ишламоқда.\nТеглар: тизимининг таомнинг рецептини Рецептлар Ёзувга версияларига\n14:35 / 21-11-2016


ДУШАНБЕ – Мудофаа вазири Баҳодир Қурбонов бошчилигидаги Ўзбекистон делегацияси Душанбеда Тожикистон расмийлари билан учрашиб, бир қатор масалаларни муҳокама қилди, деб хабар беради «Ташкент Таймс» жума (27 сентябрь) куни.\nБу Ўзбекистон мудофаа вазирининг 28 йил ичида Тожикистонга илк ташрифидир.\nҚурбонов Тожикистон мудофаа вазири Шерали Мирзо билан учрашди ва Тожикистон ҳарбий институтининг авиация бўлимига ташриф буюрди.\nШу ой бошида Ўзбекистон ва Тожикистон хавфсизлик кенгашлари Тошкентда терроризм ва экстремизмга қарши кураш бўйича ҳамкорлик тўғрисида меморандум имзолаган эдилар.\nЎзбек ва тожик ҳарбийлари 2018 йилнинг 18-21 сентябрь кунлари Сўғд вилоятида қўшма ҳарбий машғулотларни ўтказдилар. Расмийлар бу тадбирни Марказий Осиёнинг икки мамлакати ўртасидаги ҳамкорликнинг кенгайиши, дея таърифлаганлар.\n«Мустаҳкам биродарлик» деб номланган машқлар икки мамлакат 1991 йилда Совет Иттифоқидан мустақил бўлганидан сўнг сўнг илк бор ташкил этилди.


2020 йилнинг 1 июлидан табиий газга уланган барча ўзбекистонликлар газ ҳисоблагичларини янгилашга ўтади ва 2022 йилгача мамлакатда жами 3 546 148 дона "ақлли ҳисоблагич" ўрнатилади. Расмий рақамлардан келиб чиқилса¸ ҳар бир ўзбекистонлик хонадонига ўрнатиладиган бир дона ҳисоблагич давлат ғазнасига 156,5 АҚШ долларидан (21 май кунги МБ курси бўйича 1 585 268 сўм) тушади. Мақсад¸ расмийлар иддаосича¸ ўзбекистонликларни йиллардан бери танг ҳолда қолдириб келаëтган табиий газ тақчиллигига барҳам бериш. Замонавий технология асосида ишлаб чиқарилган газ ҳисоблагичлар¸ бу лойиҳанинг бош лоббичиси Энергетика вазирлигига кўра¸ мамлакатдаги газ ўғриликларига барҳам беради¸ аҳолини тежамкорликка ўргатади ва гўë шу билан йиллардан бери бўш ëтган газ қувурларида газ пайдо бўлади. Ақлли газ ҳисоблагичларни¸ уларни қўйишга киришган давлатга қарашли “Ҳудудгазтаъминот” АЖ¸ аҳолига “бепул” деб тақдим этмоқда. Аслида¸ лойиҳа тафсилотидан хабардор энергетика мулозимларига кўра¸ янги газ ҳисоблагичнинг пули истеъмол қилинадиган ҳар бир куб метр газ устига қўшиладиган 17 сўмлик устама орқали халқдан ошиғи билан чиқариб олинади. Президент қарорида белгиланган бу устама инфляцияга қараб индексация ҳам қилиб борилади. 2019 йил июлида 400 миллион АҚШ долларига тенг деб баҳоланган лойиҳа қиймати¸ 2019 йил декабрига келиб 644 миллион долларга кўтарилди¸ 2020 йил февралда эса¸ 555 миллион деб баҳоланди. Лойиҳа жараëнидан хабардор Энергетика вазирлиги мулозими нархдаги 244 ва 150 миллион долларлик сакрашни унинг ортида жиддий техник-молиявий асоснинг йўқлиги ва бутун жараëннинг олдиндан танланган шахс ва гуруҳлар манфаатига хизмат қилиш учун ишлаб чиқилгани билан изоҳлади. Озодлик суриштирувидан маълум бўлишича¸ 555 миллион долларлик давлат буюртмаси Тошкент шаҳар ҳокими Жаҳонгир Ортиқхўжаевнинг хусусий бизнес империясига алоқадор икки ширкатга берилган. Бу эса¸ ширинлик ишлаб чиқаришдан то City қуришгача бўлган аксар сердаромад соҳаларда деярли чекланмаган имтиëз ва рақобатсиз фаолият юрғизаëтган Ортиқхўжаевнинг энергетика соҳасида ҳам белгиловчи ўйинчига айланаëтганини кўрсатади. Шавкат Мирзиëев ҳокимиятга келгандан сўнг Ўзбекистондаги энг йирик ва энг қиммат давлат лойиҳалари¸ хусусан¸ давлат кафолати орқали хориждан олинган юзлаб миллион долларлик қарзга қурилган қарийб 2 миллиард долларлик Tashkent City лойиҳаси ҳам тендерсиз асосан Жаҳонгир Ортиқхўжаев компанияларига берилган. Ўзбекистон ва унинг ташқарисида "любая бизнес хороша" (ҳар қандай бизнес яхши) ибораси билан танилган Ортиқхўжаев¸ ҳозирга қадар ўз бизнес империясига оид мустақил журналистик суриштирувларда туғилган саволларга жавоб бермай келаëтир. Бош вазир президент қарорини бекор қилдими? Маиший сектор ва улгуржи истеъмолчилар орасида табиий газ назоратининг автоматлаштирилган ҳисобга олиш тизимини (АСКУГ) кенг жорий этиш ташаббуси президент Шавкат Мирзиëевнинг 2017 йилнинг 13 ноябрь кунги 3384-сонли қарори билан бошланди. Бу қарорда лойиҳа доирасида дастлаб 2 миллион табиий газни ҳисобга олиш ускуналари, шунингдек, дастурий таъминот, қўшимча асбоб-ускуна, бошқа зарур техник воситаларини Германиянинг «Elster GmbН» компаниясидан истисно тариқасида тендер савдоларини ўтказмасдан харид қилиш топширилади.\n2017 йил ноябрида имзоланган президент қарорининг бекор қилингани ҳақида маълумот йўқ.. Орадан икки йил ўтиб¸ 2019 йилнинг 9 июль куни президент Мирзиëев “Аҳоли ва иқтисодиётни энергия ресурслари билан барқарор таъминлаш, нефть-газ тармоғини молиявий соғломлаштириш ва унинг бошқарув тизимини такомиллаштириш чора-тадбирлари тўғрисида” яна бир қарор чиқаради. Унда "Ўзтрансгаз" "Ҳудудгазтаъминот"га айланади ва 2022 йил охиригача аҳолини автоматлаштирилган газ ҳисоблагичларга ўтказиш "Ҳудудгазтаъминот"га топширилади. Ўзбекистон Бош вазири Абдула Арипов 2019 йилнинг 16 июль куни бу қарор ижроси юзасидан ишчи гуруҳи йиғилишини ўтказади ва унда вазирлик ва идоралар раҳбарлари¸ хусусан¸ Энергетика вазири Алишер Султонов¸ Тошкент шаҳар ҳокими Жаҳонгир Ортиқхўжаевлар қатнашади. 22 июль куни расмийлаштирилган протоколда ëзилишича¸ мажлисда “Ўзтрансгаз”/"Ҳудудгазтаъминот" АЖ замонавий газ ҳисоблагичлар ишлаб чиқариш буюртмачиси этиб белгиланади. Шу пайтгача бир дона ҳам газ ҳисоблагич ишлаб чиқармаган "Texnopark" МЧЖ 3¸5 миллион дона газ ҳисоблагични ишлаб чиқарувчи ва таъминотчи қилиб танланади; “Fido Biznes” МЧЖга унинг дастурий таъминоти (программное обеспечение) топширилади. Миллий банкка газ ҳисоблагичлар ишлаб чиқарувчи ускуна ва бутловчи қисмлар сотиб олиш учун "Texnopark" МЧЖсига маблағ ажратиш буюрилади. “Ўзтрансгаз” АЖга бир ой муддат ичида "Texnopark" МЧЖга олдиндан ҳақ тўлаб¸ барча газ ҳисоблагичларни сотиб олиш ҳақида шартнома тузиш топширилади.\n2019 йил 16 июль куни Абдулла Арипов раислигида ўтказилган йиғилиш протоколи 2-саҳифаси нусхаси. 2019 йилнинг 16 июль кунги ишчи гуруҳ қарорида лойиҳа қиммати 400 миллион АҚШ доллари қилиб белгиланади ва Молия ҳамда Энергетика вазирликларига бу пулни топиш вазифаси қўйилади. Аммо вазирликлар орасидаги муҳокамалар¸ хусусан Монополияга қарши курашиш қўмитасининг 3 октябрь куни берган хулосасида (хулоса нусхаси Озодликда мавжуд-таҳр.) билдирилган эътирозлар ортидан Абдулла Арипов бу қарор ижросини тўхтатишга мажбур бўлади. Бу қарор ижроси тўхтатилиши ортидан Энергетика вазирлиги президент янги қарорининг лойиҳасини тайëрлайди.\n2019 йил декабрига келиб Энергетика вазирлиги АСКУГ лойиҳаси нархини 644 млн. долларга чиқаради. Бу лойиҳа президентнинг 2017 йилги 3384-қарорини унинг ўзи орқали бекор қилиш¸ газ ҳисоблагичлар ишлаб чиқаришни немис компанияси ўрнига Арипов ўтказган 16 июль кунги мажлисда танланган "Texnopark" МЧЖга тендерсиз беришни кўзда тутади. 2019 йилнинг 24 декабрь куни тегишли вазирлик ва идораларга Вазирлар Маҳкамасидан юборилган "Шошилинч" хатда "масаланинг долзарблигини инобатга олиб" уни зудлик билан кўриб чиқиб¸ ўз хулосасини бериш сўралади. Орадан тўрт кун ўтиб - 28 декабрь куни Ўзбекистон Иқтисодиëт ва саноат вазирлиги ўз ëзма хулосасини беради ва унда лойиҳа қийматининг айнан 644 миллион долларга тенг экани ҳақидаги техник-иқтисодий асос Вазирлар Маҳкамаси тасдиғидан ўтиши лозимлигини талаб қилади.\nИқтисодиëт вазирлиги ўз хулосасида 644 миллион долларнинг қаердан келиб чиққанини асословчи техник-молиявий ҳужжатларнинг Вазирлар Маҳкамаси тасдиғидан ўтказилишини сўрайди. 26 декабрь куни ўз хулосасини берган Монополияга қарши курашиш қўмитаси эса¸ бу лойиҳа ижрочисининг "Давлат харидлари тўғрисида" ва "Рақобат тўғрисида"ги қонунлардан келиб чиққан ҳолда¸ тендер савдолари орқали аниқлашни таклиф қилади. Айни пайтда¸ лойиҳанинг техник-иқтисодий асосига аниқлик киритилишини сўрайди.\nМонополияга қарши кураш қўмитасининг 2019 йил 26 декабрь кунги расмий хатида АСКУГ лойиҳаси бўйича тендер ўтказиш сўралади. Бу жиддий эътирозлардан сўнг Энергетика вазирлиги ва Вазирлар Маҳкамаси президент қарори лойиҳасини тўхтатишга мажбур бўлади. Бунинг ўрнига 2019 йилнинг 31 декабрида расмийлаштирилган 1062-сонли янги қарори билан Абдулла Арипов “Ўзтрансгаз” ўрнида тузилган “Ҳудудгазтаъминот” АЖга замонавий газ ҳисоблагичлар бўйича давлат буюртмаси ижрочисини танлов-тендер орқали аниқлашни топширади.\nБош вазирнинг АСКУГ лойиҳаси бўйича тендер ўтказишга оид 1062-сонли қарори 2019 йилнинг 31 декабрь куни билан расмийлаштирилган. Тендер? Бу қарордан бир ярим ой ўтиб¸ “Ҳудудгазтаъминот” АЖ 2020 йилнинг 17 февралидан 18 мартига қадар “АСКУГ лойиҳаси учун ускуна ва дастурий таъминот сотиб олиш бўйича тендер” эълон қилади. (Бу тендер ва унга доир барча ҳужжатларнинг давлат тили эмас¸ фақат рус тилида экани алоҳида эътиборга молик-таҳр.) Тендерга қўйилган давлат буюртмаси қиймати - 5 288 479 635 853 сўм (2020 йил февраль ойидаги МБ расмий курси бўйича 555 миллион АҚШ доллари-таҳр.) деб баҳоланади. Лойиҳа қийматининг бир ярим ой ичида 644 миллион доллардан 555 миллионга туширилганига ҳеч қандай изоҳ берилмайди. Буюртмачи талаби – 2020 йилнинг 1 июлидан 2022 йилгача 3 546 148 дона ақлли газ ҳисоблагич ишлаб чиқариш¸ унинг дастурий таъминотини яратиш ва истеъмолчиларга ўрнатиб бериш.\nАСКУГ лойиҳаси бўйича тендер эълони. Расмий сайтда бу эълоннинг айнан қайси куни қўйилгани аниқ эмас. Эълонда автоматлаштирилган газ ҳисоблагич ишлаб чиқарувчи маҳаллий корхоналар 17 февралидан 18 мартига қадар бу тендерда қатнашиш учун ҳужжат топширишга таклиф этилади. Mазкур эълонга тендерга оид ҳужжатлар ва харидга қўйиладиган техник талаблар рўйхати рус тилида илова қилинади. Бу ҳужжатларнинг “Тендер қатнашчилари” деб номланган 3-моддасининг биринчи бобида тендерда мулкчилик шаклидан қатъи назар Ўзбекистон резиденти бўлган исталган юридик шахслар қатнашади¸ дейилган. Тендер давомида унинг "ҳужжатларига ўзгартиш киритилиши" иддаоси билан бу жараëн аввал белгиланган бир ой ўрнига 40 кунга чўзилади ва тендерга ҳужжат қабул қилиш 28 март куни ëпилади. Тендерга яқин мулозимларнинг Озодликка айтишича¸ ариза топширган ширкатлардан фақат учтаси – “GAZ METER”¸ “TEXNOPARK” ва “PERFECT PLAST PROFIL” МЧЖлари тендер комиссияси талабларига жавоб берувчи деб топилиб¸ лойиҳага даъвогар сифатида рўйхатга олинади. Аммо тендер бошлангандан сўнг¸ 2018 йилдан бери энг сўнгги технология асосидаги ультратовушли газ ҳисоблагич ишлаб чиқариб келаëтган "GAZ METER" "регулятор ва яшик" ишлаб чиқармайди¸ танлов комиссияси хулосаси билан рақибларидан кам балл тўплади¸ деган асосда танловнинг сўнгги босқичига қўйилмайди. Тендер комиссияси қарор қилади..... Озодлик ихтиëридаги ҳужжат нусхасига кўра¸ 9 кишилик идоралараро тендер комиссиясига “Ҳудудгазтаъминот” АЖ бошқаруви раиси ўринбосари Алишер Турдибоев раислик қилган. Асосан¸ "Ҳудудгазтаъминот" ва Энергетика вазирлиги расмийларидан иборат комиссиянинг 3 апрель кунги йиғилиши протоколига кўра¸ унда АСКУГ лойиҳаси бўйича тендер ғолиблари эълон қилинади.\n555 миллион долларлик давлат буюртмаси бўйича ўтказилган тендер комиссияси таркиби Мажлис қарорида ëзилишича¸ қатнашчилар таклиф қилган нархлардан келиб чиққан ҳолда (бу нархлар ҳужжатда очиқланмаган -таҳр.)¸ тендер ғолиби деб “TEXNOPARK” МЧЖ танланган.\nТендер комиссияси хулосаси Комиссия¸ “PERFECT PLAST PROFIL” МЧЖни тендернинг резервдаги ғолиби деб топади. Бу эса¸ “TEXNOPARK” МЧЖ давлат буюрмасини шартномада кўрсатилган муддат ëки миқдорда ижро эта олмаса¸ лойиҳа ижроси бошқа тендер ўтказилмасдан¸ “PERFECT PLAST PROFIL” МЧЖга берилади¸ деганидир. Ярим миллиард доллардан қиммат лойиҳани қўлга киритган “ғолиб” ким? 2022 йилга қадар Ўзбекистонда мавжуд жами газ ҳисоблагичларни янгисига алмаштиришга қаратилган АСКУГ лойиҳасини “очиқ тендер”да ютиб олган “TEXNOPARK” МЧЖ таъсисчиси Тошкент шаҳар ҳокимлигидир.\nTexnopark МЧЖга оид регистрация ҳужжати. Расмий регистрация ҳужжатларига кўра¸ бу МЧЖ 2019 йилнинг 10 июнида давлат хизматлари марказида рўйхатга олинган. Устав жамғармаси 10 165 133 800 сўм (жорий курс бўйича 1 миллион АҚШ доллари -таҳр.) деб кўрсатилган “TEXNOPARK” МЧЖнинг фаолият тури сифатида “маиший техника ишлаб чиқариш” деб¸ раҳбари сифатида эса Аҳадов Сарвар Саиджаҳонович ëзилган. Давлат маблағи эвазига таъсис қилинган мазкур МЧЖ раҳбари Сарвар Аҳадов бунгача Жаҳонгир Ортиқхўжаев эгалик қилган хусусий ширкатлар¸ хусусан¸ «DREAM PRODUCTION» МЧЖга директорлик қилган.\nСарвар Аҳадов Жаҳонгир Ортиқхўжаевнинг Dream Production ширкати директори бўлган. “TEXNOPARK” МЧЖ газ ҳисоблагичлар давлат хариди бўйича тендер бошлангунга қадар Ўзбекистонда газ ҳисоблагичлар ишлаб чиқарувчи маҳаллий корхоналар давлат реестрида бўлмаган.\nТендер ғолиби бўлган иккала компания ҳам маҳаллий газ ҳисоблагич ижлаб чиқарувчилар давлат рўйхатида тендер эълон қилинганидан кейин киритилган. Корхона фақат 2020 йилнинг 26 февралида¸ “Ҳудудгазтаъмонот” 3¸5 миллиондан ошиқ газ ҳисоблагич савдоси учун давлат тендерини эълон қилганидан 8 кун ўтиб¸ маҳаллий газ ҳисоблагичлар давлат реестрига киритилган. “TEXNOPARK” МЧЖ давлатга сотадиган газ ҳисоблагичлар эгаси ким? Президент Шавкат Мирзиëев 2019 йилнинг 1 май куни Тошкентдаги собиқ ТАПОиЧ заводи ҳудудида Технопарк тузиш ҳақидаги қарорга қўл қўйган. Расмий хабарларга кўра¸ импорт ўрнини босадиган 56 турдаги оммабоп истеъмол товарлари ишлаб чиқилиши айтилган Технопарк лойиҳасининг қиймати 50 миллиард сўм ва бунинг 50 фоизини давлат қоплайди. 2019 йилнинг 28 июнь куни Мирзиëевнинг Технопаркни бориб кўргани ҳақда хабар қилган президент матбуот хизмати¸ мазкур ҳудудда ишлаб чиқарилаëтган маҳсулотлар рўйхатини берган ва унда ақлли газ ҳисоблагичлар тилга олинмаган эди. Texnopark.uz сайтидаги очиқ маълумотга кўра¸ МЧЖ 2020 йилнинг февраль ойидан бошлаб Яшнободдаги Технопарк ҳудудида «Ōsten» бренди билан “ақлли маиший газ ҳисоблагичлар” ишлаб чиқаришни йўлга қўйган ((қиймати 555 миллион долларлик давлат буюртмаси бўйича тендер ҳам айнан 2020 йилнинг 17 февралида эълон қилинди – таҳр.).\nTexnopark МЧЖ сайтида Osten брендидаги газ ҳисоблагичларнинг 2020 йил февраль ойида (куни айтилмаган) бошлангани ëзилган. Расмий сайтда ëзилишича¸ Италиянинг "Petro Fiorentini", "Euro Impiantini" ва Германиянинг "Motan" компаниялари ўрнатиб берган 50 миллион долларлик технология асосида “TEXNOPARK” МЧЖ йилига 3 миллион дона газ ҳисоблагич ишлаб чиқариш қувватига эга. Сайтда 50 миллион долларлик инвестицияни айнан ким киритгани очиқланмаган. 2020 йилнинг 28 февраль куни - газ ҳисоблагичлар бўйича давлат буюртмаси учун танлов бораëтган бир пайтда президент Шавкат Мирзиëев Тошкент шаҳар ҳокими Жаҳонгир Ортиқхўжаев ҳамроҳлигида "TEXNOPARK" МЧЖ ишлаб чиқараëтган газ ҳисоблагичлар билан танишади.\nШавкат Мирзиëевга "TEXNOPARK" МЧЖ ишлаб чиқаришни эндигина бошлаган газ ҳисоблагичлар кўз-кўз қилинмоқда. Президентга бу ҳисоблагичларнинг қанчалик "ақлли" экани намойиш қилинади¸ давлат телеканали намойиш қилган махсус видеорепортаж ва суратлардан унинг бу маҳсулотдан хурсанд бўлгани кўрилади. "Ўзбекистон 24" телеканали Мирзиëевнинг 2020 йил 28 февраль куни Технопарк ҳудудига қилган ташрифи ҳақидаги репортажида "Texnopark" МЧЖнинг айнан 28 февраль куни (тендер 17 февралда бошланган -таҳр.) ақлли газ ҳисобагичлар ишлаб чиқаришни бошлаганини айтади. "Бугунги кунда мамлакатимизда 3,5 миллион дона электрон газ ҳисоблагичга эҳтиёж мавжуд. Корхона ушбу эҳтиёжни бир йилда қоплаб, келгуси йилдан 7,7 миллион долларлик маҳсулотни экспорт қилиш қувватига эга. Бунинг учун корхона ҳамкори Италиянинг “Petro Fiorentini” компанияси билан тегишли шартнома тузилган"¸ деб реклама қилди бу МЧЖ фаолиятини ўша кунги хабарида президент матбуот хизмати.\n"Texnopark" ишлаб чиқараëтган газ ҳисоблагичлар Osten брендига оид. Озодлик гаплашган Тошкент мулозимлари иддаосича¸ ана шу тақдимот жараëнида "давлатга керак 3¸5 миллион дона газ ҳисоблагичнинг айнан "TEXNOPARK" МЧЖдан сотиб олиниши учун Шавкат Мирзиëевдан тасдиқ олинган. «Ōsten» бренди эгаси – Тошкент шаҳар ҳокими Жаҳонгир Ортиқхўжаев 555 миллион долларлик давлат харидини қўлга киритган “TEXNOPARK” МЧЖ давлат буюртмачисига сотадиган ақлли газ ҳисоблагичлар «Ōsten» бренд номи билан чиқарилади.\nOsten бренди эгаси J-United Group. Бу бренднинг 100 фоиз эгаси J-United Group. J-United Group ҳолдингининг 100 фоизлик эгаси эса¸ Тошкент шаҳар ҳокими Жаҳонгир Ортиқхўжаевдир.\nJ-United Groupнинг 100 фоизлик эгаси Жаҳонгир Ортиқхўжаевдир. "Содда қилиб тушунтирсам¸ гўë "TEXNOPARK" МЧЖ ҳокимники эмас¸ балки ҳокимликники. Лекин ҳокимлик эгаси бўлган ширкат ҳоким эгалик қиладиган брендда газ ҳисоблагич ишлаб чиқаради ва бренд эгаси сифатида Ортиқхўжаев пул қилади"¸ деди тендер тафсилотидан бевосита хабардор Тошкент мулозими. Озодлик ҳозирча бренд эгаси Жаҳонгир Ортиқхўжаевнинг лойиҳа ижрочиси бўлган Тошкент шаҳар ҳокими Жаҳонгир Ортиқхўжаев (яъни ўзидан - таҳр.) дан қанча ҳақ олишига оид молиявий ҳужжатларга эга эмас - бу ҳоким Ортиқхўжаев билан тадбиркор Ортиқхўжаев ўртасидаги "тижорий сир". Ортиқхўжаев бизнес структурасининг таркибий қисми кўрилган “PERFECT PLAST PROFIL” - заҳирадаги ғолиб 3 апрель¸ Ўзбекистонда карантин туфайли киритилган кескин чекловлар амалда қолаëтган бир пайтда мажлис ўтказган идоралараро тендер комиссияси 555 миллион долларлик давлат буюртмасини қўлга киритган ғолиб баробарида “резервдаги ғолиб”ни ҳам эълон қилади. Комиссия қарори билан ғолиб мажбуриятини бажара олмаган тақдирда лойиҳа ижроси автоматик суратда “PERFECT PLAST PROFIL” МЧЖга ўтади. Озодлик танишган очиқ манбалардаги ҳужжатларга кўра¸ “PERFECT PLAST PROFIL” 2015 йил августида МЧЖ сифатида рўйхатга олинган. Фаолият тури ҳақида берилган маълумотда МЧЖнинг “ақлли газ ҳисоблагичлар” ишлаб чиқариши ҳақида бирор маълумот йўқ.\nPerfect Plast Profile МЧЖ регистрация ҳужжати нусхаси. Устав фонди 130 871 737 600 сўм (жорий курс билан қарийб 13 миллион АҚШ долларига тенг) қилиб кўрсатилган “PERFECT PLAST PROFIL” МЧЖнинг ягона мулкдори¸ регистрация қоғозида¸ Ғаниев Аброр Ахралович.\nАброр Ғаниев Жаҳонгир Ортиқхўжаевга қарашли бир неча оффшор компанияларда акционер сифатида қайд этилган. Аброр Ғаниев – Жаҳонгир Ортиқхўжаев бизнес империясни бирлаштирувчи Akfa компаниялар гуруҳи директорлар кенгашининг жорий раиси. Криминология бўйича британиялик профессор Кристиан Ласслетт ўтказган суриштирув давомида Ғаниевнинг Ортиқхўжаевга қарашли бир неча ширкат ҳужжатларида номи борлиги аниқланган эди.\nАброр Ғаниев ва PERFECT PLAST PROFIL МЧЖси Жаҳонгир Ортиқхўжаев бизнес империясининг таркибий қисмидир. "Discover Invest” ширкатининг асосий пакет акциялари эгаси 2019 йилнинг февраль-март ойидаги ҳужжатларда Аброр Ғаниев эди. Discover Invest билан J-United Group регистрация ҳужжатларидаги манзил айнидир. J-United Group эса Тошкент шаҳар ҳокими Жаҳонгир Ортиқхўжаев 100 фоиз эгаси бўлган ҳолдинг ҳисобланади. Бевосита "Perfect Plast Profil" МЧЖга келсак¸ ўтган йили бу ширкат 100 фоиз акцияларининг эгаси Шотландияда рўйхатга олинган Esperansa Group LP эди. Бу ширкат эса¸ Artel-Akfa ҳолдинги таркибига кирувчи ўнлаб оффшор компаниялардан бири. Esperansa Жаҳонгир Ортиқхўжаевга қарашли яна бир ширкат - Wide Tent System акциялари эгаси ҳамдир”¸ деди 13 май куни Озодлик билан суҳбатда Кристиан Ласслетт.\nPerfect Plast Profil тендергача хориж корхонаси сифатида рўйхатдан ўтган¸ унинг асосий мулкдори деб Шотландияда регистрация қилинган Esperansa Group кўрсатилган. Ласслеттнинг урғулашича¸ ҳоким Жаҳонгир Ортиқхўжаев Мирзиëев ҳокимиятга келгандан кейинги манфаатлар тўқнашуви ва коррупцияни ëритаëтган Ғарб журналистлари диққатига тушганидан сўнг¸ Ортиқхўжаев ўзи эгалик қилиб келган ширкатлардаги акцияларни айнан Аброр Ғаниев номига ўтказишга киришган. - Акфа/Aртел структурасига ўнлаб маҳаллий ва асосан оффшор ширкатлар киради. Кейинги ойлар¸ хусусан¸ 2020 йилнинг май ойида Ортиқхўжаев бу ширкатлар эгалигини маҳаллий "ишончли вакиллар"га топширишни кучайтирди. Бу жараëнда Аброр Ғаниев унинг "асосий вакили"га айланди¸ дейди Ласслетт.\n555 миллион долларлик тендернинг резервдаги ғолиби деб топилган “PERFECT PLAST PROFIL МЧЖ маҳаллий газ ҳисоблагичлар давлат реестрига 2020 йилнинг 27 март куни – газ ҳисоблагичлар учун давлат буюртмаси бўйича узайтирилган тендернинг охирги куни киритилган. PERFECT PLAST PROFIL газ ҳисоблагич ишлаб чиқарувчилар давлат реестрига тендер учун берилган биринчи муҳлат тугаганидан сўнг киритилган. Бирорта газ ҳисоблагич ишлаб чиқармаган бу МЧЖнинг қандай қилиб тендер ҳужжатларида “газ ҳисоблагич ишлаб чиқариш тажрибаси” талаб қилинган танловга қўйилгани очиқ саволдир. Жавобсиз қолган саволлар Озодлик ўз журналистик суриштируви давомида туғилган саволларга жавоб олиш учун бир неча кун давомида Энергетика вазирлиги¸ хусусан¸ “Ҳудудгазтаъминот” АЖнинг газ ҳисоблагичлар лойиҳаси бўйича ўтказилган тендер мутасаддилари билан боғланди. 13 май куни “Ҳудудгазтаъминот” АЖнинг тендер учун тақдим этилган рақамига жавоб берган мулозим “Я по таким вопросам по телефону интервью не даю” деб¸ гўшакни шарақлатиб илиб қўйди. 15 май куни Озодлик танлов комиссияси раиси ўринбосари¸ "Ҳудудтаъминотгаз" АЖнинг АСКУГ дирекцияси раҳбари Шаҳноза Исламова билан боғланди ва унга тендер билан боғлиқ жиддий савол ва эътирозлар борлигини билдирди. Бу эътирозларга расман муносабат билдириш имкони таклиф этилганида Шаҳноза Исламова¸ "жудаям бандлиги"ни айтиб¸ телефонини ўчириб қўйди ва бир неча кун давомида қилинган бошқа қўнғироқларга жавоб бермади. Озодлик 15 май куни АСКУГ лойиҳасининг "TEXNOPARK" МЧЖга 2019 йил 16 июль куни тендерсиз берилишига ўз эътирозини билдирган Монополияга қарши курашиш қўмитаси раиси маслаҳатчиси¸ ахборот хизмати раҳбари Манзура Ҳасанова билан боғланди. Бу лойиҳанинг тендерсиз тақдим этилгани бўйича қўмита ўз вақтида хулосасини берганини таъкидлаган Ҳасанова¸ тендер жараëнидан бехабарлигини билдирди. - Агар сизда бу танлов бўйича тузилган идоралараро танлов комиссияси рўйхати бўлса¸ қарашингиз мумкин. Биз бу комиссияда йўқмиз (чиндан ҳам йўқ - таҳр.). Қонунчиликдан келиб чиқиб¸ бу жараëнни тендергача олиб келдик. Танлов жараëни билан боғлиқ барча саволларингизга уни уюштирган давлат буюртмачиси - "Ҳудудгазтаъминот" АЖ жавоб бериши керак. Бизга танловда қатнашганлардан ҳозирча расман шикоят бўлмади. Бўлса¸ биз¸ албатта¸ ўрганамиз¸ деди Монополияга қарши курашиш қўмитаси раиси маслаҳатчиси¸ матбуот хизмати раҳбари Манзура Ҳасанова. Тендер бўйича танлов комиссияси раҳбаридан олинмаган жавобларга муносабат олиш учун Озодлик 14 май куни "Ҳудудтаъминотгаз" АЖ матбуот хизмати раҳбари Меҳрибон Мамедова билан боғланди. Озодлик мухбирининг тендер бўйича ўтказилган журналистик суриштирув давомида туғилган саволларга жавоб бериш сўровига Мамедова "биз Ўзбекистонда аккредитациядан ўтмаганлар билан гаплашмаймиз"¸ деган гапни камида беш марта такрорлади ва гўшакни илиб қўйди. 18 май куни Озодлик "Texnopark" МЧЖнинг газ ҳисоблагичлар ишлаб чиқариш бўйича директори ўринбосари Умид Омонович Сайидов телефонига қўнғироқ қилди. Ўзини Сайидов ëрдамчиси Зуҳриддин деб таништирган шахс¸ газ ҳисоблагичлар ишлаб чиқаришнинг февраль ойида (тендер очилган ой -таҳр.) бошланганини тасдиқлади. Озодлик мухбирининг "февраль ойида ишлаб чиқаришни бошлаган корхонанинг бу қадар қиммат ва кўп сонли давлат буюртмасини қандай ютгани"га оид саволини эшитган "Texnopark" вакили¸ бундай савол билан бошлиқларга мурожаат қилишни тавсия этди. МЧЖ вакили Озодликнинг телефон ва Telegram рақамларини эҳтимолий жавоб учун ëзиб олди¸ аммо улардан ҳозиргача саволга жавоб бирор шаклда келгани йўқ. 18 май куни Озодлик "Perfect Plast Profil" МЧЖнинг ақлли газ ҳисоблагичлар ишлаб чиқариш "тажрибаси"ни ўрганиш мақсадида¸ бу МЧЖ регистрация ҳужжатида келтирилган мобиль телефонга қўнғироқ қилди. Қўнғироққа жавоб берган аëл¸ ўзининг бу МЧЖдан икки ой аввал ишдан кетган собиқ ҳисобчи эканини айтди ва корхонанинг газ ҳисоблагич ишлаб чиқариш билан шуғулланмаслигини билдирди. Ўзбекистон ва унинг ташқарисида "любая бизнес хороша" (ҳар қандай бизнес яхши) ибораси билан танилган Ортиқхўжаев¸ ҳозирга қадар ўз бизнес империясига оид мустақил журналистик суриштирувларда туғилган саволларга жавоб берган эмас. Озодликнинг бундан олдинги мурожаатига шахсан Ортиқхўжаев¸ "Ўзбекистонда Озодлик билан гаплашиш тақиқланган"¸ дея жавоб қилган. Коррупцион схема? Озодлик суриштируви учун мутахассислар шарҳи Ўзбекистон Энергетика вазирлигининг хавфсизлигига таҳлика боис шахси очиқланмаслигини сўраган мулозими Озодлик суриштируви давомида тақдим этилган махфий ҳужжатлар¸ қолаверса¸ очиқ манбалардаги маълумотлар давлат¸ демакки солиқ тўловчи маблағи эвазига амалга ошириладиган АСКУГ - табиий газ назоратини автоматлаштириш тизими лойиҳасининг қатор қонунларни бузиш орқали амалга оширилаëтганини кўрсатишини таъкидлади. "Бу жараëн президентнинг 2017 йилги қарорига мутлақ зид. Кучда қолаëтган бу қарорни Бош вазир бекор қилган бўлиб чиқаяпти¸ бу эса ноқонунийдир. Президент қарорида Германиянинг Elster компаниясидан сотиб олинсин¸ дейилган. Ҳозиргача бекор қилинмаган президент қарори нега ижро этилмади - бунга жавоб йўқ. Факт ва ҳужжатлар бу лойиҳанинг аввал бошдан ҳокимиятда ўтирган муайян шахс ва гуруҳлар манфаати учун махсус ишлаб чиқилганини тахмин қилишга жиддий асос беради. Аввалига Бош вазир бу лойиҳани 2019 йил июлида бир ой олдин рўйхатга олинган "Texnopark" МЧЖга тендерсиз берган бўлса¸ орадан 10 ойча ўтиб¸ гўëки тендер ўтказилди¸ аммо алал оқибат буюртма барибир шу ширкатга берилди. Бу МЧЖнинг танловга даъвогар сифатида қўйилишининг ўзиëқ ҳам “Давлат харидлари тўғрисида”ги қонун¸ ҳам тендер ҳужжатларини мутлақо бузишдир”¸ деди Энергетика вазирлигининг АСКУГ лойиҳаси тафсилотларидан бевосита хабардор мулозими. АСКУГ лойиҳаси ижроси жараëнига алоқадор икки мулозим бир-биридан мустақил тарзда¸ қуйидаги жиҳатларнинг давлат харидлари бўйича тендер ўтказиш талабларига зид эканини таъкидлади. 1.Ҳужжатларда “тендер комиссиясининг сифат бўйича талабларига жавоб бериш учун қатнашчининг газ ҳисоблагич ва дастурий таъминот ишлаб чиқариш бўйича “тажрибага эга бўлиши” алоҳида қайд этилган. Тажриба деганда ишлаб чиқариш тажрибаси кўзда тутилади ва бу халқаро стандартларга кўра энг камида 3 ëки 5 йиллик малакани назарда тутади.\nАСКУГ лойиҳаси бўйича тендер ҳужжатларида "қатнашчининг ишлаб чиқариш тажрибасига эга бўлиши" талаб қилинган. Тендер ғолиби ҳам¸ резервдаги ғолиб ҳам танлов очилган даврга қадар бирорта газ ҳисоблагич ишлаб чиқармаган. Улар газ ҳисоблагичлар давлат реестрига тендер тугаши арафасида киритилган. Улар чиқарган маҳсулот амалиëтда синалмаган. 2017-2019 йилларда ўтказилган синов жараëнида ўзини яхши кўрсатган хорижий ва маҳаллий газ ҳисоблагичлар қолиб¸ 555 миллион долларлик лойиҳа - 3¸5 миллиондан ошиқ ҳисоблагични ишлаб чиқариш амалда мутлақ тажрибаси бўлмаган МЧЖларга берилди.\nЭнергетика вазирлигининг 2020 йил 19 февраль куни эълон қилган хабарида¸ АСКУГ лойиҳаси бўйича синовларда Osten бренди ҳисоблагичларининг қатнашгани ҳақида маълумот йўқ. Газ ҳисоблагич бу портлаш хавфи баланд ускуна - узоқ муддатли синовдан ўтмаган Osten ҳисоблагичларнинг ҳали кафолат муддати тугамай туриб бузилмаслиги¸ ëки портлаб кетмаслигига ҳеч қандай кафолат йўқ. Бу эса¸ миллионлаб ўзбекистонликлар ҳаëтига бевосита таҳдид деганидир. 2. Tендерга оид талабларда “бир қатнашчининг бу тендерда ë алоҳида қатнашчи сифатида¸ ëки қўшма корхонанинг шериги сифатида фақат битта таклиф билан қатнашиши белгилаб қўйилган. “Қатнашчилардан бирортаси алоҳида ëки қўшма корхона шериги сифатида таклиф киритган бўлса¸ лойиҳада субтаъминотчи бўла олмайди”¸ деб ëзилган тендер шартларига оид ҳужжатда. Танлов комиссияси ғолиб деб эълон қилган иккала МЧЖ ҳам бевосита Тошкент шаҳар ҳокими Жаҳонгир Ортиқхўжаевга алоқадор. “TEXNOPARK” МЧЖ таъсисчиси Тошкент шаҳар ҳокимлиги¸ буни бемалол Тошкент шаҳар ҳокими деб ўқишингиз мумкин. Бу МЧЖ ишлаб чиқарадиган Osten бренди эгаси¸ ҳужжатлар тасдиқлаб турганидек¸ яна Жаҳонгир Ортиқхўжаев. Танловнинг резервдаги ғолиби “PREFECT PLAST PROFIL” МЧЖнинг хусусий мулкдори ҳужжатларга қаралса¸ Ортиқхўжаев эгаси бўлган ҳолдинг бўлиб чиқаяпти. Иккала ғолиб ҳам Ортиқхўжаевнинг хусусий ширкатлари¸ иккаласи ҳам бир хил - Osten брендидаги ҳисоблагич чиқаради. Бу эса¸ қонун ва тендер ҳужжатларидаги бир қатнашчининг қайси шаклда бўлишидан қатъи назар бир мартадан ортиқ таклиф бера олмаслиги ҳақидаги талабни бузиш демакдир. 3. Тендер муддати¸ кўриниб турганидек¸ ғолиблиги бошланмай туриб аниқ бўлган икки МЧЖнинг айрим зарурий ҳужжатларини тартибга солиши учун узайтирилган¸ тендер шартлари ҳам улар манфаатини кўзлаб тузилган. Узайтирилган муддат Ўзбекистонда коронавирус пандемияси боис карантин чоралари жорий этилган давр (16 мартдан чекловлар киритилди-таҳр.)га тўғри келгани боис¸ тендерда қатнашишга қизиққан ширкатлар бундан бехабар қолди. Одамларга уйдан чиқиш¸ ҳукумат идораларига ҳам масофавий ишга ўтиш буюрилган 3 апрель куни танлов комиссияси ими-жимида қарор чиқариб¸ ғолибларни аниқлади. Бу ҳақда икки ойча вақт ўтиб ҳам жамоатчиликка бирор маълумот берилмади. Бу ҳам карантин қоидалари¸ ҳам тендерларнинг шаффоф ўтказилиши белгиланган “Давлат харидлари тўғрисида”ги қонунга зиддир. 4. Тендерга нима учун хорижий ширкатлар¸ дейлик¸ президент қарорида номи келтирилган немис ширкати яқинлаштирилмади? Бу каби катта пуллик лойиҳадаги коррупция¸ сўраладиган откат ва доляларга¸ Гулнора Каримованинг телеком ширкатларидан олган пора можаросидан кейин Ғарб ширкатларининг рози бўлмаслиги аниқ. Ишлаб чиқариш ускуналари бозори кичик ва халқаро рейтингда паст бўлган Италия ширкатидан 50 миллион долларга сотиб олинган. Бу ускуналарнинг асл нархини кимдир текшириб кўрганми? Бу саволга йирик иқтисодий жиноятларни ўрганадиган Бош прокуратура ва ДХХ мутахассислари жавоб топиши керак. 5. Ҳукумат қарорига кўра¸ “Ҳудудгазтаъминот” хориж банклари ва ҳукуматларидан давлат гаранти асосида юзлаб миллион доллар қарз олиб¸ уни ижрочи – “TEXNOPARK” МЧЖга олдиндан пул ўтказиш йўли билан тўлайди. Яъни Жаҳонгир Ортиқхўжаев деярли маблағ сарфламай¸ ишлаб чиқаришни амалга оширади. Бу харажат¸ охир-оқибат оддий аҳоли зиммасига тушади. Ярим миллиарддан ошиқ бу маблағ истеъмол қилинадиган ҳар кубометр газ устига қўшиладиган надбавка орқали ундириб олинади. Халқ бу қарзни узмай туриб¸ бу газ ҳисоблагичларни яна алмаштириш зарурати туғилмаслигига эса мутлақ кафолат йўқ. Эртага¸ узоқ муддати синовдан ўтмаган ва асосан Хитойдан олиб келинган бутловчи қисмлардан тайëрланаëтган бу ҳисоблагичлар билан боғлиқ фалокатлар рўй берса¸ ким жавоб беради¸товонини ким тўлайди? Сардоба фожиасидан кейин халқ пулига қилинадиган бундай лойиҳага оид барча тафсилот жамоатчиликка тақдим этилиши ва жараëн¸ "Давлат харидлари тўғрисида"ги қонун талаб қилган каби¸ шаффоф бўлиши керак. 6. Сўнгги¸ аммо энг асосийси¸ аҳолининг учдан бири қашшоқ бир мамлакат учун газ ҳисоблагичларни автоматлаштириш¸ бунинг учун хориждан ярим миллиард доллардан кўпроқ қарз кўтариш шунчалик муҳимми¸ деган саволдир. Бу қадар қиммат лойиҳаларда техник-иқтисодий асос бўлиши керак. Шу лойиҳа амалга оширилса¸ давлатга нима фойда беради¸ қанча ресурс тежалади¸ деган саволларга ҳалол ва аниқ жавоб бўлиши шарт. Шунча маблағ сарфлашнинг ҳам техникавий¸ ҳам молиявий асоси бўлиши керак. Ўтган йил бу лойиҳа нархини 400 миллион доллар дейишди¸ кейин тўсатдан¸ 644 миллионга чиқиб¸ Иқтисодиëт вазирлиги эътирозидан сўнг¸ негадир 555 миллионда тўхтатди. Бу сумма қаердан олинганини кўрсатувчи жиддий ҳисоб-китоб йўқ ҳалигача. Техник-молиявий асос йўқ жойда тендер ўтказишнинг ўзи нотўғри. Лойиҳа учун маблағ сўралганда банклар ҳам техник-молоявий асосни кўрсатиб беришни сўрайди. Бусиз¸ бир тийин ҳам ажратилмаслиги керак. Ҳозиргача бундай асос ҳеч кимга кўрсатилган эмас. Лекин булар¸ албатта¸ ёлғон ишлатиб ёзиб чиқиши аниқ. "Шу ҳисоблагичларни нима қилиб бўлса ҳам қўйишимиз керак¸ шунда фалонча пул маблағлари тежалади"¸ деб ëлғон таблица ва диаграммалар тайëрлашади одатдагидай. Пандемиядан кейин зўрға кун кўраëтган халқ эса¸ сиëсий ҳокимиятга чатишган монополист гуруҳларнинг янада бойиши учун уйига келадиган газ кўпайишига ҳисса қўшмайдиган арзон ва сифатсиз ҳисоблагичлар товонини йиллар давомида тўлашга мажбур бўлади.\n🎀 Исламхужаевна 🎀\nБу темами еки лентами . Намунча узуууннн\nРоман йозиб озодбой(\nУкийман деб чарчади кузим\nОпа яхшимисиз бугун бир ахмок бн булиб тузук хол ахвол хам сурашолмадим\nСедьмой Джин replied to 🎀 Исламхужаевна\nШу Озодчикни темаларини эрикмай укиб чикасизлара\nНима йозилган тулуг укийолмадиму бирок газ келармишмиш\n🎀 Исламхужаевна 🎀 replied to Седьмой\nخالد بن منصور replied to Седьмой\nМагнит топинг сал каттароқ счетчика япиштириб қуйсез счетчик айланмай қолади ворақлатиб свет газди ёқоврасиз\nЯхши худога шукр нима гаплар\nКизик мавзу бубди\nСчетчикди алмаштиргунча газди Бер давленясини жинде кушиб куй\nМЕХРИБОНИМ ОНАЖОН replied to خالد\nАссалому алейкум Холид тинчликми гости булиб копсиз\nКандайдир зерикарли буляпти охирги вактларда ёки менга шундайми\nGaz. Nima u eydigan narsami eydigon narsaga schyotchik qanday quyiladi\nخالد بن منصور replied to МЕХРИБОНИМ\nВа алейкум салам бир кириб курай дедимта


Лавров Сурия масаласида келишувга эришилганини тасдиқлади\n23:10 / 07.07.2017\nБугун, 7 июль - жума куни Россия ва АҚШ экспертлари Иордания пойтахтида Сурия жануби-ғарбида деэскалация зонасини яратиш бўйича келишувни тузиб чиқишни якунлашган. Унга кўра, Дамашқ вақти билан 9 июль кунидан ўт очишни тўхтатиш бўйича сулҳ кучга киради. Бу ҳақда Россия ТИВ раҳбари Сергей Лавров маълум қилди.\n"Бугун Иордания пойтахти Омман шаҳрида Россия, АҚШ ва Иордания экспертлари иштирокида учрашув бўлиб ўтди, улар Сурия жануби-ғарбидаги Дераа, Кунейтра ва Сувейда ҳудудларида деэскалация зонаси тузиш бўйича меморандумга келишишди. Дамашқ вақти билан 9 июль куни соат 12:00дан ушбу келишув амалда бўлади", - дея маълумот берган Сергей Лавров Россия ва АҚШ президентлари Владимир Путин ҳамда Доналд Трамп учрашувидан кейин.\n"АҚШ ва Россия ўт очиш сулҳига амал қилинишини таъминлашни зиммасига олади. Шунингдек, Иордания пойтахтидан ҳудудларга гуманитар ёрдамлар етказиб берилиши назоратга олинади", - дея қўшимча қилган у.\nБундан аввалроқ Assosiated Press агентлиги Вашингтон ва Москва Сурия масаласидаги сулҳ ҳақида эълон қилиниши кутилаётгани тўғрисида хабар берганди.\nЛавров Суриядаги хавфсиз ҳудуд хавфсизлиги Россия ҳарбий полицияси томонидан таъминланишини қўшимча қилган.\nАсад кетиши шарт эмас — АҚШ Сурия бўйича янги режа тайёрлади\nСергей Лавров Сурия деэскалация


Камчаткадаги Шивелуч вулқони уч километрлик кул устунини юзага келтирди\n21 Окт 2019 1227\nКамчаткадаги Шивелуч вулқони денгиз сатҳидан уч минг метр баландликка кул устунини чиқарди, дея хабар беради олимларнинг маълумотига таянган фавқулодда вазиятлар вазирлигининг ўлка раҳбари.\n«Бугун Шивелуч вулқонидан кул отилиб чиқиши қайд этилди ва у денгиз сатҳидан уч минг метр баландликкача кўтарилди. Шамол эсиши ҳисобга олинса, кул устуни жануби-шарқий йўналишда тарқалади», дейилади хабарда.\nҚутқарув идораси Камчатка ўлкасидаги аҳоли пунктларига кул тушиши ҳозирча қайд этилмагани айтмоқда.\nБундан ташқари, вулкан ҳудудидан ҳаво кемалари ҳаракатининг халқаро йўллари ўтмагани ҳақида хабар берилган. Ушбу минтақада сайёҳлик гуруҳлари рўйхатга олинмаган.\nШивелуч (денгиз сатҳидан 3283 метр баландликда) - Камчатканинг энг шимолий фаол вулқони ҳисобланади. У Камчатка ўлкасининг Уст-Камчатск районидаги Ключи қишлоғидан тахминан 45 километр масофада жойлашган. Ҳозирги вақтда вулқонда портлаш-экструзив отилиш давом этмоқда, бу эса кулнинг турли баландликларга мунтазам равишда чиқарилиб турганини билдиради.


Бизнес учун давлат хизматлари қанчалик кўп бўлса, рейтингдаги ўрин ҳам шунчалик юқорилайди - Халқ сўзи\n05:44 28 Февраль 2019 Жамият\nМаълумки, 2019 йил юртимизда “Фаол инвестициялар ва ижтимоий ривожланиш йили” деб эълон қилинди. Бу, аввало, мамлакат раҳбарияти томонидан белгилаб берилган устувор вазифалар ижросини тўла-тўкис бажариш, иқтисодиёт, шунингдек, аҳоли фаровонлиги ва ҳаёт сифатини юксалтиришга қаратилган лойиҳаларни амалга ошириш учун инвестициялар жалб қилишга алоҳида эътибор қаратилаётганини англатади.\nБинобарин, ушбу масала ўта муҳим ва долзарб эканлигидан келиб чиқиб, республикамизда ишбилармонлик муҳитини яхшилаш бўйича комплекс ҳамда кенг миқёсли ишлар олиб бориляпти. Зеро, бундай муҳит сармоядорлар, хусусан, хорижлик инвесторлар учун ҳам жозибадор бўлиши лозим.\nЎзбекистонда бу борада олиб борилаётган ишлар нуфузли халқаро ташкилотлар томонидан ҳам муносиб эътироф этилаётгани барчамизни бирдек қувонтиряпти. Жаҳон банки томонидан мамлакатдаги инвестициявий муҳит сифатини баҳолаш бўйича ҳар йили тузиладиган “Doing business” (“Бизнес юритиш”) рейтинги ушбу йўналишдаги энг машҳуридир.\nИшбилармонлик муҳити яхшиланиб боряпти\nМана, 16 йилдирки, мазкур ташкилот энг қулай ишбилармонлик муҳитига эга давлатлар рейтингини аниқлаб келаётир.\nЖумладан, Ўзбекистон бизнес учун енгилликлар бериш кўрсаткичлари бўйича 2018 йилда 190 та мамлакат ичида 74-ўринни эгаллади. Ваҳолонки, 2013 йилда 185 та давлат орасида 154-поғонадан жой олганди. Европа ва Марказий Осиёнинг 24 мамлакати ўртасида Ўзбекистон охирги ўриндан 19-ўринга кўтарилди. Бу юртимизда ишбилармонлик муҳитини яхшилаш ва инвестициявий салоҳиятни ошириш йўлида жадал қадам ташланаётганидан дарак бериб турибди.\nУшбу натижани қўлга киритиш учун мамлакатда ҳужжатларни расмийлаштириш муддатлари ва уларнинг сонини қисқартириш бўйича кенг қамровли ишлар қилинди. Уларни олиш учун харажатлар ҳам камайтириляпти.\nБундай эзгу юмушларга янги ташкил этилган идора — Адлия вазирлиги ҳузуридаги Давлат хизматлари агентлиги ҳам муносиб ҳиссасини қўшиб келмоқда.\nИшонч билан айтиш мумкинки, давлат хизматлари марказлари фуқароларнинг ҳокимият билан мулоқот қилишида самарали таянч нуқтага айланиб улгурди. Юртимизда ҳар бир туман ва шаҳар аҳоли пунктларида ана шундай жами 201 марказ фаолият олиб боряпти. Уларда барчага, жумладан, жисмоний шахсларга ҳам юзга яқин давлат хизматларини кўрсатиш йўлга қўйилган.\nАҳамиятлиси, 30 дан ортиқ хизматлар бизнеснинг турли тармоқларидаги салоҳиятли инвесторлар учун мўлжалланган. Ишбилармонлик субъектларини рўйхатдан ўтказиш, қайта рўйхатдан ўтказиш, кадастр хизматлари кўрсатиш, лицензия ва рухсатнома ҳужжатларини тақдим этиш шулар жумласидандир.\nБиринчи қадам — энг муҳими\nМамлакатимизнинг “Бизнес юритиш” рейтингидаги позициясини яхшилаш бўйича долзарб вазифалар давлатимиз раҳбарининг тегишли қарорида белгилаб берилди.\n“Бизнес юритиш” рейтингининг ўзи ўнта кўрсаткич бўйича баҳоланади. Бизнесни рўйхатдан ўтказиш кўрсаткичи улар ичида энг биринчисидир.\nБарчага аёнки, ўз бизнесини бошламоқчи бўлган ҳар бир шахс учун уни тадбиркор сифатида давлат рўйхатидан ўтказиш биринчи қадам ҳисобланади. Тадбиркорлик субъектларини рўйхатдан ўтказувчи орган эса давлат хизматлари марказларидир. Шундай экан, айнан ушбу кўрсаткич бўйича позицияни яхшилаш вазифаси Адлия вазирлиги зиммасига катта масъулият юклайди.\n2018 йилда эълон қилинган рейтингга кўра, тадбиркорларни рўйхатга олиш кўрсаткичи бўйича республикамиз 190 та давлат ичида 12-ўринни эгаллади. Бу, албатта, яхши натижа.\nГап шундаки, юртимизда тадбиркорларни рўйхатга олиш бўйича махсус автоматлаштирилган тизим яратилган. Бунинг шарофати билан давлат хизматлари марказларида бизнесни бор-йўғи 15 — 20 дақиқада рўйхатдан ўтказиш имконияти яратилди.\nЎз навбатида, тадбиркорлик субъектини масофадан туриб, онлайн режимда рўйхатдан ўтказиш ҳам йўлга қўйилди. Бу усул қўлланилганда айнан электрон давлат хизматларидан фойдаланишларини қўллаб-қувватлаш учун давлат божи ҳажмининг ярми тўланмоқда.\nБироқ мавжуд амалиёт таҳлили шуни кўрсатяптики, тадбиркорлик субъектларини рўйхатдан ўтказиш бўйича яратилган қулайликларга қарамай, ҳаётда ишбилармонлар бизнес билан тўлақонли шуғулланиш имкониятига эга эмас. Масалан, амалдаги қонунчиликка мувофиқ, тадбиркорлар рўйхатдан ўтганидан сўнг белгиланган тартибда ўз муҳри ва штамплари (нишонлари)ни тайёрлаши, тижорат банкида ҳисоб рақамини рўйхатдан ўтказиши, бу ҳақда солиқ ва бошқа органларни хабардор қилиши керак. Шунинг учун Президент қарори билан Адлия вазирлиги ва Давлат хизматлари агентлиги олдига ушбу жараёнларни оптималлаштириш (такомиллаштириш) бўйича қатор вазифалар қўйилди.\n2019 йилнинг 1 мартидан бошлаб тадбиркорлар банк ҳисоб рақамларини масофадан туриб очиши мумкин. Қолаверса, давлат органлари ва бошқа ташкилотлар томонидан тадбиркорлик субъектларидан ҳужжатларга муҳр босилиши ёки ҳужжатларнинг муҳр билан тасдиқланишини талаб этиш тартибини бекор қилиш ҳам режалаштириляпти.\nЭндиликда тадбиркорлик субъектлари, жумладан, хорижлик инвесторлар ҳам ўзларининг бизнес шериклари ҳақидаги маълумотларни махсус электрон тизим орқали текшириб олиш имкониятига эга бўлиши муҳим аҳамият касб этади. Рўйхатга олинган мажбуриятлар, қамоққа олиш ёки бошқа чекловлар, лизинг мажбуриятлари ҳақидаги маълумотлар очиқ фойдаланиш учун Ягона интерактив давлат хизматлари порталига жойлаштирилади.\nИнвесторларга алоҳида эътибор қаратилади\nБуюк Британиянинг “Компанис хаус” компанияси илғор тажрибасига асосланган ҳолда, ишбилармонлар учун синов тариқасида (тест режимида) очиқ платформа ишга туширилди. Пировардида сармоядорлар ва бошқа тадбиркорлар бўлажак бизнес ҳамкорига оид, масалан, рўйхатдан ўтган вақти, устав жамғармаси миқдори, муассислар ҳақидаги маълумотларни онлайн режимда олиш имкониятига эга бўлди.\nБундан ташқари, давлат хизматлари марказларида инвесторлар учун махсус хоналар ташкил этиляпти. Уларда инвесторларга ўз бизнесини бошлаб олиши учун зарур маслаҳатлар ва ҳуқуқий ёрдам кўрсатиш жараёни йўлга қўйилмоқда.\nМарказларда, шунингдек, салоҳиятли сармоядорлар учун махсус зоналар очиляпти. Бу ерда тадбиркорлар юридик шахсларга тақдим этилаётган хизматлар, имтиёз ва преференциялар, Ўзбекистонда бизнес ташкил этишнинг ўзига хос жиҳатлари ҳақидаги керакли маълумотларни олишади. Яқинда Жиззах вилоятининг Мирзачўл туманида очилган Давлат хизматлари марказида ушбу мақсадлар учун алоҳида хона жиҳозлаб берилди.\nЭркин иқтисодий ва кичик саноат зоналари портали фаолият юритмоқда. Шу орқали эркин ҳамда кичик саноат зоналари, инвесторларга кўрсатилаётган хизматлар, имтиёзлар, инвестиция киритишнинг афзалликлари, инфратузилмалар, географик жойлашув, қолаверса, ушбу зоналар ҳудудида жойлашган давлат мулки объектлари ҳақидаги батафсил маълумотлар бир нечта тилда тақдим этилаётир.\nИшбилармонларга қулайлик яратиш мақсадида ушбу саноат зоналари дирекциялари қошида давлат хизматлари марказлари филиаллари пайдо бўлмоқда. Уларда ҳам маслаҳат ва ҳуқуқий ёрдам бериляпти.\nУмуман олганда, бу борада олиб борилаётган ислоҳотлар мамлакатимизда ишбилармонлик муҳитини яхшилаш ҳамда унинг халқаро ҳамжамиятдаги ижобий имиджини шакллантириш учун кучли туртки бўлиб хизмат қилади.\nНўъмон Муҳаммадиев, Ўзбекистон Республикаси Адлия вазирлиги ҳузуридаги Давлат хизматлари агентлиги директори ўринбосари.


Рўза ва қариялар | HikmatNuri\nCategory Archives: Рўза ва қариялар\nБу категорияда қарияларнинг рўза тутиш ёки тутмасликлари ҳақидаги фатволар билан танишасиз.\nРўза ва қариялар\nЕтмиш ёшли отам касал …\nAvgust 29, 2011 Hikmat Nuri\tLeave a comment\nСавол: Менинг етмиш ёшдан ўтган отам бор. У, уч йилдир бетоб. –Аллоҳ таолодан ушбу касалликни отам учун раҳмат, гуноҳларига каффорат қилишини тилайман!– Отам касаллик сабабли рўза тута олмади. Чунки, рамазон ойида рўза тутса қулоқлари эшитмай, кўзлари кўрмай, нафаси сиқилди. Сизлардан фарз рўзани тута олмаган отам нима қилиши кераклиги ҳақида фатво беришингизни сўрайман.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2689):\nАллоҳнинг Ўзигагина ҳамдлар, Унинг пайғамбари Муҳаммад ибн Абдуллоҳга, Унинг оиласи ва саҳобаларига салавоту саломлар бўлсин.\nАгар отангизнинг ҳоли айтганингиздек бўлса, унга рамазон рўзасини тутиши фарз бўлмай, рўза тутмаслигига рухсат бор. У, рамазон рўзасидан тута олмаган ҳар бир куни учун битта мискинни ярим соъ (тақрибан бир ярим кило) буғдой ёки хурмо ёхуд гурунч ёда шунга ўхшаш ўз оиласига едирадиган таомлар билан тўйдиради. Чунки Аллоҳ таоло:\n﴿فَاتَّقُوا اللَّهَ مَا اسْتَطَعْتُمْ﴾\n«Бас, кучларингиз етганича Аллоҳдан қўрқинглар» (Тағобун: 16) ва:\n﴿لَا يُكَلِّفُ اللَّهُ نَفْسًا إِلَّا وُسْعَهَا﴾\n«Аллоҳ ҳеч бир жонни тоқатидан ташқари нарсага таклиф қилмайди» (Бақара: 286),– деган.\nТавфиқ Аллоҳдандир. Аллоҳ пайғамбаримиз Муҳаммад ибн Абдуллоҳга, Унинг оиласи ва саҳобаларига салавоту саломлар йўлласин.\nИлмий Тадқиқотлар ва Фатво Бериш Доимий Қўмитаси:\nРаис: Абдулазиз ибн Абдуллоҳ ибн Боз\nРаис ноиби: Абдурраззоқ Афифий\nАъзолар: Абдуллоҳ ибн Қаъуд ва Абдуллоҳ ибн Ғудайён\nЁшим тўқсонга яқинлашди ва астмам бор …\nСавол: Менинг ёшим тўқсонга яқинлашди ҳамда астмам ва қон босимим бор. Ўтган йилга қадар рўза тутишга қувватим бор эди. Бироқ, бу йил ўн олти кун рўза тутишга мажолим бўлмади. Шундай бўлсада қувватга кирганимда уни тутиб бериш нийятида бўлдим, бироқ тутиб бера олмадим. Навбатдаги рамазон ойи кириб келганича тутиб бера олмаслик ҳадигим бор. Шунинг учун ўтган ва келгуси кунлар рўзасининг қазоси учун муносиб бўлган каффорат ҳақида сўрамоқчиман. Агар каффорат беришим лозим бўлса, битта мискинни тўйдиришм учун қанча таом беришим керак? Ҳозирги кунда таом садақасини қабул қиладиган мискинлар бўлмаса, каффорат бадали ўлароқ пул берсам бўладими? Агар беришим раво бўлса, неча пул беришим керак? Каффоратни ҳар куни бериш керакми ёки рамазон ойининг охирида тўплаб бирваракайига бериш зарурми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 4811):\nАгар воқеъ айтилганидек бўлиб, сиз тўқсонни қоралаб қолган ҳамда астма ва қон босими касалликларингиз бўлиб, ўтган рамазон ойида ўн олти кун рўза тутмай ҳозирги кунгача унинг қазони тутиб беришдан ожиз бўлсангиз, қазосини тутиб беришингиз мажбур бўлмайди ва мажолингиз йўқ экан сизга оғиз очишга рухсат берилади. Сиз рўза тута олмаган ҳар бир кунингиз учун битта мискиннинг қорнини тўйдирасиз. Сиз каффоратингизни бирваракайига ёки тақсимлаб беришингиз мумкин. Чунки Аллоҳ таоло:\n﴿وَمَا جَعَلَ عَلَيْكُمْ فِي الدِّينِ مِنْ حَرَجٍ﴾\n«… ва бу динда сизларга бирон хараж-танглик қилмади»– деган (Ҳаж: 78). Сизнинг каффорат бадалига пулини беришингиз мумкин эмас. Сиз ҳар кун бадалига беришингиз каффорат миқдори ярим соъ (тақрибан бир ярим кило) буғдой ёки хурмо ёхуд гурунч ё шуларга ўхшаш маҳаллий таомлардир.\nОшқозонимда ярам бор …\nСавол: Мен ҳижрий 1315 йилда дунёга келганман ва 1380 йилдан буён ошқозонимда ярам бор. Ёшим ҳозирги кунда саксон еттида. Ҳар йили, алҳамдулиллаҳ, рамазон ойи рўзасини ва шавволнинг олти кунини тўлиқ тутар эдим. Бу йил ҳам рамазон рўзасини тўлиқ тутиш нийятидаман. Бироқ тутишга кучим етмай қолса, мен нима қилишим керак? Аллоҳ таоло сизларни муносиб тақдирласин, фатво беришингизни сўрайман.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 4814):\nАгар ҳолат айтилганидек кексайиб қолган бўлсангиз, кучингиз етганича рўза тутинг. Кучингиз етмай рўзангизни тута олмаган бўлсангиз, ҳар кунингиз бадалига битта мискинни тўйдиришингиз етарлидир ва сиз у кунларнинг қазосини тутмайсиз. Чунки Аллоҳ таоло:\nКекса онам рўза тута олмаяпти …\nAvgust 27, 2011 Hikmat Nuri\tLeave a comment\nСавол: Менинг кексайиб қолган онам бор ва охирги уч йил давомида рамазон ойи рўзасини тута олмади. У ҳам кексайиб қолган ва ҳам касал. Онам нима қилиши керак?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2503):\nАгар ҳолат айтилганидек бўлса, онангиз ўтган уч йиллик тута олмаган рўзасининг ҳар бир куни бадалига ярим соъ (тақрибан бир ярим кило) буғдой ёки хурмо ёхуд гуруч ёда шунга ўхшаш ўз аҳлингизга едираётган таомлар билан битта мискиннинг қорнини тўйдиради.\nБизнинг мушриклардан фарқимиз, намоз ўқишимиздир\nAvgust 27, 2009 Hikmat Nuri\tLeave a comment\nСавол: Онам яқинда вафот этди. У ҳаётида ҳеч ҳам рамазон рўзасини тутмади ва ҳаётининг охирги йилидагина намоз ўқиди. У ҳаж қилишни нийят қилган бўлсада, Аллоҳнинг қазоси ҳаж мавсумидан илгари келиб қолди. (Айтингчи), мен онамнинг номидан у тутмаган ойларнинг рўзаларини тутишим мумкинми? Шуни ҳам таъкидламоқчиманки, онам ўлимидан илгари намоз ўқишни бошлаган эди. Бундан ташқари, мен онамнинг номидан ҳаж қилсам бўладими? Мен қилиб савобини онамга бағишлайдиган йўллар ва ибодатлар борми? Аллоҳ сизга Ислом ва мусулмонлар номидан кўпдан-кўп мукофотлар берсин, саволларимга жавоб берсангиз?\nАллома Абдулазиз ибн Боз (раҳимаҳуллоҳ) жавоб беради:\nСиз, онангиз намозни ўқимаслик билан бирга тута олмаган рўзаларнинг қазосини тута олмайсиз. Чунки намозни тарк қилиш, амалларни бекор қиладиган куфрдир. Зеро Расулуллоҳ соллаллоҳу алайҳи ва саллам: «Биз билан у (кофир ва мушрик)лар ўртасидаги фарқ – намоздир. Уни ким тарк этса кофир бўлибди»– деганлар (Имом Аҳмад 21859, 22937; Насоий 459; Термизий 2545; Ибн Можа 1069. Бурайда разияллоҳу анҳу ривояти). Бу маънога далолат қилган бошқа ҳадислар бор.\nАгар онангизнинг Аллоҳ намозни ўқишга ҳидоят қилганидан сўнг қазо қилган рўзаси бўлса, уни Расулуллоҳ соллаллоҳу алайҳи ва салламнинг ушбу ҳадисларига кўра қазосини тутиб бериш жоиздир: «Рўза қарзи бўлган одам ўлса, унинг номидан валийси тутиб беради» (Оиша разияллоҳу анҳо ривояти. Имом Бухоирй 1816; Имом Муслим 1935).\nАгар у қазо рўзаларини ўзи ёки қариндошларидан бири ёхуд бошқа бирон киши унинг номидан тутмаган бўлса, сиз, ҳар кун бадалига олтмишта қашшоқнинг ҳар бирига шаҳарнинг гурунч ёки хурмо ёхуд бошқа озиқ-овқатларидан ярим соъ (тақрибан 1 ярим кило) таом едиришингиз керак.\nБундан ташқари сиз, вафотидан илгари муртадлик қилмишлари содир бўлганини билмаган бўлсангиз, Аллоҳ манфаатли қилиши учун онангиз ҳаққига кўп дуо қилишингиз, унинг номидан садақалар бериб, ҳаж қилишингиз машруъдир. Агар онангиз ҳаётлик пайтида давлатманд бўлган бўлса, унинг молидан ҳаж қилишингиз ҳам мумкин.\nАллоҳ таоло сизни барча яхшиликка муваффақ айлаб, Ўзи мададкор бўлсин.\nМанбаъ: «ал-Жомеъ ли фатавал-маръатил муслимаҳ», 204.\nҚуш бўлиб кўринган жин … Yanvar 16, 2017\nЖин одамни бошқарадими? Yanvar 16, 2017\nТутуруқсиз гапира бошлади … Yanvar 16, 2017\nҚуръон ўқиб дам солиш Yanvar 14, 2017\nЭшикдан кирган одам учун ўриндан туриш Yanvar 14, 2017\nКейинги сурани олдин ўқиш Oktabr 31, 2015\nСураларга ким ном қўйган? Oktabr 31, 2015\nҚуръон рақобати Oktabr 31, 2015\nҚуръондаги матнлар Аллоҳнинг каломими? Oktabr 31, 2015\nҚуръон каломми ёки дуоми? Oktabr 31, 2015\nҚуръон ва суннат соясидаги ҳаёт сари!\nАллоҳ йўлидаги дўстлик ва душманлик\nАллоҳга иймон келтириш\nАҳли суннат ва жамоат\nИсм ва сифатлардаги тавҳид\nМуҳаммад соллаллоҳу алайҳи ва саллам\nСеҳр ва сеҳргарлар\nБизга мактуб йўллабсиз\nИймон ҳақидаги хутбалар\nИлм ва таълим\nИслом дини ва асослари ҳақидаги хутбалар\nҚуръон ва илмлари\nОдоб ва ахлоқ\nПайғамбаримиз ҳақидаги хутбалар\nПайғамбарлар ҳақидаги хутбалар\nРўза ва рамазон\nҲаж ҳақидаги хутбалар\nБемор ва намоз\nЖаноза ва жаноза намози ҳақида\nЖанозадан олдинги ишлар\nМаййит учун дуо ва садақалар\nМаййитни дафн этиш\nМусофир ва намоз\nНамоз ва кийим\nНамоз ва қибла\nНамоз ва қироат\nНамоз ва макон\nНамоз ва ташаҳҳуд\nНамозни бузувчи нарсалар\nНамозни вақтида ўқимаслик\nНийят ва намоз\nТаҳийятул масжид намози\nКофир ва бидъатчи тоифалардан уйланиш\nКуёв ва қайлиқ танлаш\nКуёв ёки қайлиқдаги айблар\nНикоҳ ва бенамоз\nНикоҳ ва китоб аҳли\nЁғ ва мойлар\nОшхона ва ошпазлик\nТамаки ва тамаки маҳсулотлари\nҲаром даромаддан тайёрланган таомлар\nБемор ва рўза\nРамазон ва ибодатлар\nРўза ва болалар\nРўза ва дунё ишлари\nРўза ва жинсий ҳаёт\nРўза ва мусофир\nРўза ва нафосат\nРўза ва ҳайз ёки нифос қони кўрган аёл\nРўза ва ҳомиладорлик\nРўзани бузадиган нарсалар\nПайғамбаримиз билан танишув\nБемор ва таҳорат\nИдишлар ва буюмлар\nИстинжо ва таҳоратхона одоблари\nНажосатлар ва уларни тозалаш\nНифос (туғруқ) қони\nПойафзал ва пайпоққа масҳ тортиш ҳақида\nТаҳоратни бузадиган нарсалар\nФитрат (хилқат) суннатлари\nДаъват ва даъватчилар\nЖиноят ва жазолар\nЖинсий алоқа қилмай талоқ қўйиш\nЗўрланган одамнинг талоғи\nКасаллик сабабли айрилиш\nОилавий можаро ва талоқ\nОта-онанинг талаби билан талоқ қўйиш\nТалоқ ва ёлғон сабаблар\nТалоқ қўйиш кафолатини бировга бериш\nТалоқ қўйишни нийят қилиш\nТалоқ ҳақидаги турфа масъалалар\nТалоқни бирон нарсага боғлаш\nТелба (жинни)нинг талоғи\nУйқудаги одамнинг талоғи\nАёллар касаллиги (гинекология)\nАъзоларни кўчириш (трансплантация)\nДоктор, табиб ва ҳамширалар\nДори ва даволаниш\nТишларни даволаш (Стоматология)\nЖоҳилият давридаги ҳаж ва умра\nҲадя (ҳаж қурбонлиги)\nҲаж ва маҳрам\nҲаж ва умрани буздиган нарсалар\nҲаж, умра ва ҳайз ёки нифос қони кўрган аёл\nҲижоб ва кофирлар\nҲижоб ва муслималар


Россияда ўғриларнинг эътиборини кўпроқ тортган машиналар маълум қилинди\n19:33 / 21.09.2016\nШуни қайд этиш жоизки, россиялик автомобиль ўғриларининг қизиқишлари арзон седанлар, ўртамиёна кроссоверлар ва люкс тоифасидаги йўлтанламаслар орасида тенг тақсимлангани ойдинлашмоқда. 2016 йили Россияда хариди бўйича етакчилик қилаётган арзон хориж машиналари орасида Hyundai Solaris ва KIA Rio кўпроқ ўғрилар қизиқишини уйғотган. "Росгосстрах" компанияси томонидан тақдим этилган 2016 йил ўтган ярим йили мобайнида ўғирланган машиналарга оид статистик маълумотлар шундан далолат қилади. Шундай қилиб, ушбу маълумотларга асосан, қуйидаги машиналарни россиялик ўғрилар кўпроқ ўғирлашган.\nЭнг кўп ўғирланадиган автомобиллар рўйхатини Mercedes-Benz модели бошлаб беради. 2016 йил январь-июнь ойларида ушбу машинадан 18 дона ўғирланган. Ўтган йили бу рақам 22тани ташкил этган эди. Бунда айниқса, Mercedes-Benz E-class тоифасидаги машина эгалари кўпроқ хавотир олишлари керак. Чунки, биринчи ярим йилликда бу машинадан 6 нусха ўғирланган. Ахир, янги E-class машинаси 3 млн рубл турганидан кейин, унинг эҳтиёт қисмларини тасаввур қилиш қийин эмас.\nЯпон брендининг люкс тоифасидаги Lexus автомобиллари қимматлиги боис, шундоғам ўғриликка қарши суғурта қилинади. Балки шунинг учундир, ўғрилар ҳам айнан Lexus моделларини хуш кўришади: ярим йил мобайнида ўғирланган 19та машинанинг (2015 йилда 17та) 6 нусхаси — бу 5,4 млн рубль турадиган LX люкс йўлтанламасидир. Бирмунча арзонроқ Lexus GX йўлтанламасидан 4та, ES седанидан 3 дона ўғирланган.\nТаъкидлаш керак, оммавий машиналар ўғриларнинг эътиборини қиммат машиналар сингари кўпроқ жалб этади. Хусусан, ҳисобот даврида 19та Ford ўғирланган (2015 йилнинг илк олти ойида 23та). Албатта, бунда Ford Focus (янгиси 834 минг рубль туради) етакчи бўлиб, ундан 15та машинани олиб қочишган.\nЖорий йилнинг илк олти ойи мобайнида 22та Nissan эгаси машинасидан айрилиб қолган. Агар ўтган йилги рақамлар (27та) билан солиштирилса, ўғрилар бу машинани ҳамон кўз остига олиб юришлари маълум бўлади. Жиноятчилар асосан, Nissan X-Trail (5та), Juke ва Murano (4тадан) моделларига қизиқишади. Улар орасида аслида X-Trail энг арзони бўлиб, 1,2 млн рублдан бошланади.\nМаълумотларга кўра, 2016 йилнинг биринчи ярмида BMW машиналарини ўғирлаш сони кескин кўтарилган: ўтган йили атиги 7та шу марка модели ўғирланган бўлса, бу йилги рақам 27тани ташкил этмоқда. Улар орасида X5 (6та) кроссоверининг олдига тушадигани йўқ. 7-series люкс седани ва бирмунча арзонроқ 3-series моделларидан 5тадан гумдон қилинган. BMW X5нинг энг арзони 4,5 млн рубль туришини бир тасаввур қилинг-а.\nШуни яна бир бора эслатиб қўйиш керакки, машинангизнинг арзонроқ бўлиши, унинг ўғри нигоҳига тушмаслигига кафолат бермайди. Renault моделидан 2016 йилнинг илк 6 ойида 30та ўғирланиши фикримизни исботлайди (2015 йилнинг шу даврида 40та). Бунда энг кўпи Duster кроссовери ҳиссасига тўғри келади. Гарчи унинг нархи 630 минг рублдан бошланса-да, бу моделдан 22та ўғирланган. Renault Logan (4дона) унчалик ҳам қизиқиш уйғотмаслиги аниқланган.\nЯпониянинг яна бир моделини ўғирлаш ҳажми шу йилнинг олти ойи мобайнида 50 фоизга кўпайиб, ўтган йилги 21 донадан 32тага етган. Бунда айниқса, CX-5 кроссовери эгалари эҳтиёткорроқ бўлганлари яхши. Олти ой ичида 1,3 млн рублдан бошланадиган моделдан 22таси ўғирланган.\nҲа, адашмадингиз, айнан Россияда ишлаб чиқарилувчи маҳаллий автосаноат вакили Lada Granta. Аслида автоўғрилар маҳаллий машиналарни ўғирлашни анча яхши кўришади. Уларни ўғирлаш ҳам осон, сотиш ҳам. 2016 йилнинг биринчи ярим йиллигида 31та Lada (2015 йили 39та) ўғрилар овига тушган. Булар орасида энг кўп ўғирлангани Granta (9та), шунингдек, 4x4 йўлтанламаси ҳамда Largus минивэни ҳам анчагина оммабоп.\n4. ГАЗель Next\nКутилмаганда, жиноий гуруҳлар оламида тижорат транспорт воситаларига ҳам талаб ошиб бораётганини англаш мумкин. Масалан, Россиянинг ГАЗ автомобиль заводи маҳсулоти. Бу йилнинг олти ойида 39та Next хусусий ва тижорат фирмалари ҳисобидан ўғриларнинг чўнтагига пўл кўринишида бориб тушган. Аммо, ўтган йили ушбу машиналарнинг ўғирланиши янада кўпроқ (55та) эди.\nKIA автомобилларининг ўғирланиши шу йилнинг ўтган олти ойи мобайнида 80 фоизга ўсганини алоҳида таъкидлаш керак. Ахир, машина харид қилишда бу маълумотлар автомобиль моделини танлашда қўл келади, албатта. Агар, 2015 йилнинг биринчи ярмида 26та KIA ўғирланган бўлса, бу йилнинг шу даври мобайнида 47та Жанубий Корея машинаси олиб қочилган. Бунда уларнинг 32таси Rio ҳиссасига тўғри келмоқда.\nРоссияда энг кўп ўғирланадиган автомобиллар орасида Япония автосаноатининг яна бир кўзга кўринган вакили бор. У ҳам бўлса Toyota моделларидир. Жорий йилнинг олти ойида 51 дона шу русумдаги машина ўғирланган бўлиб, бу ўтган йилги кўрсаткичдан 15 фоиз (60та)га камдир. Улар орасида энг кўп ўғирлангани эса люкс тоифасидаги Land Cruiser 200 (18та) ҳисобланади. Янги Land Cruiser 200 автосалонда 4 млн рублдан бошланади. Бироқ, Toyota Camry бизнес-седани (15та) ҳам ўғриларнинг диққат марказида туриши маълум қилинмоқда.\nВа ниҳоят, салбий статистиканинг етакчиси бу Жанубий Кореянинг Hyundai компанияси маҳсулоти бўлди. Бу модель нафақат ўғирлаш сони, балки суръатлари бўйича ҳам биринчи ўринни забт этиб турибди. Ўтган йилнинг январь-июнь ойларида жами 21та Hyundai машинаси ўғирланган бўлса, бу йил ўғриларнинг танлови кўпроқ шу марка маҳсулотларида тўхтаган. 2016 йилнинг биринчи ярим йиллигида улардан 60 дона олиб қочилган. Шундай қилиб, бу русумдаги машиналарнинг ўғирланиш ҳолати 185 фоизлик ўсишни қайд этган. Россия автобозорида энг кўп сотилаётган Hyundai Solaris энг кўп ўғирланаётган автомобиллар рўйхатида ҳам етакчилик қилаяпти. Олти ойда нархи 591 минг рублдан бошланувчи машинадан 45таси ўғирланган.\nўғрилик авто статистика


Усмонованинг "Сен ва мен учун" дастури энди вилоятларда. Қачон ва қаерда? Батафсил таништирамиз! - Darakchi\nШОУ-БИЗНЕС 16.04.2018, 11:50\nЎзбекистон Халқ артисти Юлдуз Усмонова “Бу тоғлар” қўшиғига клип суратга олди...Англаганингиздек, суратга олиш ишлари тоғ-ён бағрларида бўлиб ўтди! Клип трек йўналишида бўлиб, унда созандалар ҳамда...


«Шу халк учун ойлик олиб юрибсизлар» – Президент вазирлар ва бошка рахбарлар узок кишлокларда ишлаши зарурлигини таъкидлади – КУН УЗ\nГлавная / Сиёсат / «Шу халк учун ойлик олиб юрибсизлар» – Президент вазирлар ва бошка рахбарлар узок кишлокларда ишлаши зарурлигини таъкидлади\n22.05.2020\tСиёсат Comments Off on «Шу халк учун ойлик олиб юрибсизлар» – Президент вазирлар ва бошка рахбарлар узок кишлокларда ишлаши зарурлигини таъкидлади 18 Показы\nУзбекистон Республикаси президенти Шавкат Мирзиёев Андижон вилояти ва туманлари хокимлари, иктисодиёт тармоклари рахбарлари иштирокида йигилиш утказмокда.\nДавлат рахбари сузининг бошида барчани Рамазон хайити муносабати билан муборакбод этди.\nИктисодиёт тармокларини ривожлантириш, камбагалликни кискартириш, иш уринлари ташкил этиш масалаларига алохида эътибор каратилди. Андижон вилоятида 40 мингдан зиёд мухтож оилалар борлиги, саноат лойихалари, кишлок хужалиги ва томоркачилик, оилавий тадбиркорлик, хунармандчилик, узини узи банд килиш хисобига уларга даромад манбаи яратиш зарурлиги таъкидланди.\n«Бош вазир уринбосарлари, хокимлар ва сектор рахбарлари хар бир камбагал оила муаммоларини аник билиши, улар билан манзилли ишлаши керак», – деди Шавкат Мирзиёев.\nЭнди хар бир секторда «Камбагалликни кискартириш штаби» ташкил этилиши белгиланди. Бу штабларга иктисодиёт, молия, мехнат, инвестиция, солик идоралари ва банк вакиллари бириктирилади. Уларнинг иш хаки микдори эришилган натижаларга боглик булади. Солик идоралари текширувчи эмас, соликчига кумакчи булади.\n«Статистлар берган ракамлар билан шу пайтгача тугри йуналиш килиб булмади, халкимиз манфаат курмади. Таклифлар туманлардан, одамларнинг узидан чикиши керак. Вазирлар, рахбарлар кабинетда эмас, худудларда, узок кишлокларда ишлаши зарур. Шундай огир шароитда фидойи булмаган рахбар – хиёнатчи. Шу халк учун ойлик олиб юрибсизлар. Давлат идораси вакили халкка канча якин булса, жойларда шунча натижа булади, адолат мезони таъминланади», дея таъкидлади президент.\nЖиноят ишлари буйича Миробод туман судида Straus House МЧЖ буйича жиноят ишини куриб чикиш буйича …


ФАРЗАНД ТАРБИЯСИГА ЭЪТИБОР КЕЛАЖАККА ЭЪТИБОР. ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nАллоҳ таоло ато этган неъматлар ичида энг улуғи бу фарзанд неъматидир, шунинг учун фарзандни одобли ахлоқлик билимли элига-юртига фойдаси тегадиган қилиб тарбиялаш хар бир ота-онани бурчи ва вазифасидир.\nҲалқимизда "Қуш уясида кўрганини қилади" деган доно нақл бор. Дарҳақиқат, кишиларга синчковлик билан назар ташласак, уларнинг қандай оилада тарбия топганидан дарров воқиф бўламиз. Кўча-кўйда ўзини одоб доирасида тутадиган чиройли ўзбекона кийинган, барчага салом бериб, қўлидан келганча ёрдамга ошиқадиган, ўзидан катталарни ҳурмат қиладиган, ширинсўз, меҳрибон йигит-қизларни кўрганимизда, ичимизда бўлса ҳам "отангга раҳмат" деб қўйишимиз бор.\nАксинча, айрим ёшларимизда эса бунинг зиддига дуч келамиз. Уларнинг бу ҳолатга тушишига эса, энг аввало, ота-оналар сабабчи, негаги улар ҳам дунёга келганда маъсум ва маъсума гўдаклар бўлишган.\nОилавий муҳит, ота-онанинг ибрати, тарбиядаги масъулиятсизлик уларни шу кўйга солган.\nОта-оналар фарзандларининг ҳар бир хатти-ҳаракатини эринмай назорат қилишлари керак. Биз ўз фарзандларимизни ёт мафкуралар таъсиридан ҳимоя қилишни истасак, доимо назорат қилишимиз даркор бўлади. Баъзилар бундай ҳолатларда болани ортиқча назоратда тутиш, унинг эркини чеклаш деб тушинишлари ҳам мумкин.\nАгар чуқурроқ ўйлаб қарасак, асло ундай эмаслигини тушуниб етамиз. Бунда болани одобга ўргатиш зўравонлик билан эмас, балки ибрат усулида амалга оширилиши керак.\nЧунки бола юқорида айтиб ўтганимиздек, дастлаб ўз ота-онасидан ибрат олади.\nАлбатта фарзанд тарбиясида маҳалла, таълим муассасадари ва бошқа дахлдор ташкилотларнинг ўрни ҳам беқиёс. Бироқ ерга қанақа дон сочган бўлса, шунга қараб ҳосил йиғилганидек, болага оилада нима ўргатилган бўлса, келажакда у ўшани қилишга одатланади.\nҲеч кимнинг таъсири ота-она ибратидан ортиқ бўла олмайди. Фарзандларимизни ҳар ҳил зарарли таъсирлардан асраш учун ватан, ҳалқ, дин каби тушунчаларнинг асл моҳиятини онгларига чуқур синдириш зарур.\nЧунки, ота-оналар ибрат сифатида ўз фарзандларининг ҳар бир ҳатти-харакати учун масъулдирлар. Расулуллоҳ саллаллоҳу алайҳи васаллам мархамат қилиб айтадилар “Хеч қайси ота-она фарзандига одобдан кўра яхшироқ нарсани мерос қолдира олмайди” дедилар. Қолдирилган пулми уй жойми ҳаммаси йўқ бўлиб кетади аммо одоб ахлоқ инсон билан доим хамроҳ бўлиб яшайди.\nНаманган шаҳар "Шайх эшон" жоме


Бенамознинг рўзаси » Тавҳид\n1,604 марта ўқилган\nНамоз ўқимаган одамнинг амаллари ҳабата (бекор) бўлади, ҳатто у кофир бўлмаса ҳам. Бу масалада (яъни, намоз ўқимаган кофир ёки кофир эмаслигида) уламолар ўртасида машҳур ихтилоф мавжуд.\nСуннатда бунга далиллар кўп.\nБулутли кунларнинг бирида Бурайда деди: «Аср намозини барвақт (вақти кириши биланоқ) адо этинглар. Чунки, дарҳақиқат, Пайғамбар соллаллоҳу алайҳи ва саллам айтганлар: «Ким аср намозини тарк қилса амали ҳабата бўлади»» (Бухорий 553).\nАгарда ҳатто биргина намозни тарк қилиш амалларни ҳабата қилса, беш вақт фарз намозларини умуман ўқимайдиганлар ҳақида нима дейиш мумкин?!\nШайх Ибн ал-Қоййим айтади: «Ҳадисдан шу нарса маълум бўладики, бекор бўлувчи амаллар икки хил бўлади. Намозни умуман адо қилмаслик, бу барча амалларни бекор қилади. Ҳамда маълум вақтдаги маълум намозни адо этмаслик, бу ўша кунги амалларнигина бекор қилади. Шундай қилиб, намозни бутунлай тарк қилинганда амалларнинг барчаси бекор бўлади ва маълум намозни тарк қилганда бир куннинг амали бекор бўлади. Агар кимдир: «Қандай қилиб муртадликсиз амаллар бекор бўлиши мумкин?» деса, шундай дейилади: «Ҳа, бўлиши мумкин. Чунки Қуръон, Суннат ва саҳобаларнинг айтишича гуноҳлар солиҳ амалларни йўқ қилади, ҳудди солиҳ амаллар гуноҳларни йўқ қилганидек. Аллоҳ таоло айтади:\n«Эй мўминлар, молини одамларга кўрсатиш учун берадиган, Аллоҳга ва охират кунига ишонмайдиган кимсага ўхшаб, берган садақаларингизни миннат ва озор билан йўққа чиқарманг!» (Бақара: 264).\n«Эй мўминлар, (токи қилган яхши) амалларингиз ўзларингиз сезмаган ҳолларингизда беҳуда-бефойда бўлиб қолмаслиги учун сизлар (пайғамбар билан сўзлашган пайтларингизда) овозларингизни пайғамбарнинг овозидан юқори кўтарманглар ва унга бир-бирларингизга очиқ (дағал сўз) қилгандек очиқ-дағал сўз қилманглар!» (Ҳужурот: 2)»» («ас-Солаҳ ва ҳукму тарикиҳа» 43).\nБироқ, муҳим бир эслатмани айтиб ўтиш лозим. Баъзи инсонлар рўза тутаётган бенамоз кимсага «сени тутган рўзангдан маъно йўқ» деб айтишлик билан ҳикматдан йироқ бўлган ишга қўл уришади. Ўша инсонлар эса бу каби гаплардан сўнг рўза тутишни ҳам тарк қилишади.\nҚуйида Илмий Тадқиқотлар ва Фатво Бериш Доимий Қўмитаси (ал-Лажнату-ддаима) уламолари фатвосини келтирамиз:\nСавол: Мен рўза тутаётган, аммо намоз ўқимайдиган ёки ўқишни тарк қилган ёш мусулмонларни кўраман. Рўза тутган, аммо намоз ўқимаган одамнинг рўзаси қабул бўладими? Мен баъзи даъватчиларни шундай деганларини эшитдим: «Рўза тутмасангиз ҳам бўлаверади, чунки намоз ўқимаганга рўз йўқдир».\nЖавоб: «Уламоларнинг ижмосига кўра, кимга беш вақт намоз ўқиш фарз бўла туриб, уни фарзлигини билган ҳолда қасддан тарк қилса кофир бўлади. Намозни дангасалик ва бепарволик билан тарк этувчига келсак, бу масаладаги уламоларнинг тўғрироқ қавлига кўра у ҳам кофир бўлади. Кимга кофирлик ҳукми чиқарилса, унинг рўзаси ва барча солиҳ амаллари ҳабата бўлади. Бу ҳақда Аллоҳ таоло айтади:\nБироқ бундай кимсага рўзани тарк қилиш буюрилмайди. Ахир унинг рўзаси унга фақатгина хайр (яхшилик) олиб келади ва динга яқинлаштиради. Эҳтимолки қалбидаги қўрқув уни, тарк этган намозини ўқишликка қайтарар ва бу ишига тавба қилар («Фатава ас-Сиям» 68).\n/ Кутубхона / Рўза / Бенамознинг рўзаси\nkniyz.sardor56 → 06.02.2013 йил\nяхшиям сиз бор экансиз,кузим очилди,минг бор рахмат.


“Озодликка интервью берганларга чора кўринг”! « Ўзбекистон Халқ Ҳаракати\n“Озодликка интервью берганларга чора кўринг”!\n24 January 2016 - 15:36\nЖиззах вилояти, Пахтакор тумани хокимининг маданият ишлари бўйича муовини Карим Татлибаев, Арамаис Авакян ва унинг шериклари устидан бўлиб ўтаётган суд мажлисида, Озодлик радиосига интервью берганларга чора кўришини сўради.\nИШИДчи ва жиходчи, хамда Конституциявий тузумга тажовузда айбланаётган Жиззахлик фермер, насроний Арамаис Авакян ва унинг шериклари устидан бўлиб ўтаётдан суд мажлисида, Карим Татлибаев Пахтакор тумани хокимининг вакили сифатида қатнашаяпти.\n22 январ куни давом этган суд мажлисида хокимнинг вакили, туман хокими Ғофур Қаршибоевнинг Арамаис Авакян ва унинг шерикларини танимаслигини айтган. “Хокимимизнинг Арамаисни хўжалигига кўз тиккани хақидаги Озодлик радиоси тарқатган хабар қуруқ тухмат” деган Карим Татлибаев.\nКарим Татлибаев суд раиси Асқар Мамарахимовга мурожаат қиларкан, Озодлик радиоси орқали туман хокимига тухмат қилганларга, хамда шу радиога интервью берганларга жазо тайинлашини сўради.\nУ суд раисидан, Арамаис Авакяндан яна бир бор туман хокими Ғофур Қаршибоевга эътирози бор ёки йўқлигини сўрашни илтимос қилди. Лекин суд раиси Асқар Мамарахимов бу масала бўйича Арамаис аввалги мажлисда гапирганини айтиб, хоким вакилининг бу сўровини рад қилган.\n“У холда Озодлик радиосига интервью ва хабарлар бераётганларга чора кўринг” деган Карим Татлибаев.\nСуд раиси эса унга, “Биз фуқароларни кимга нима дейишларини таъқиқлай олмаймиз. Буни ўзларингиз Махалла фуқаролар кенгашлари билан маслахатлашиб, хал қилинглар. Махаллага чақириб ташвиқот ва тарғибот қилинглар” деб жавоб берган.\nЖиззах вилояти Ички ишлар бошқармасидаги манбаанинг айтишича, Пахтакор тумани хокимининг фермер Арамаис Авакяннинг хўжалигини тортиб олиш мақсадида, фермернинг қамоққа олдиргани хақидаги хорижий оммавий ахборот воситаларида тарқатилган хабарлар, нафақат туман, балки вилоят хокимлигидаги амалдорларни ташвишга солган.\n“Пахтакор тумани хокими Ғофур Қаршибоев шу кунларда ўз номини қутқариш учун, фермернинг яқинларига босим ўтказяпти. Уларни хокимиятга чақириб, рахбарга тухмат қилганликлари учун қамоққа олинишини вакиллари орқали билдиряпти. Арамаис Авакянга хам босимлар кучайган. Унга хозир терговчилар “Хокимни умуман танимайсан, у хам сени кўрмаган. Сени ишинга унинг алоқаси йўқлиги хақида судда гапирасан” дейишяпти. Арамаиснинг бошқа чораси йўқ” деди манбаамиз кечаги сухбатда.\n22 январ куни бўлиб ўтган навбатдаги суд мажлисида қатнашганларнинг айтишларича, Арамаис Авакян анча тушкун холатда кўринган. Хокимлик вакили Карим Татлибаевнинг туман хокимини химоя қилиб гапирган сўзларига хам эътироз билдирмаган.\nНавбатдаги суд мажлиси 25 январ кунига белгиланган.


Ўзбекистон сиёсий партияларининг асосий фарқларини биласизми?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистон сиёсий партияларининг асосий фарқларини биласизми?\t10:58, 14 ноябрь 2016\tЎзбекистонда тўртта сиёсий партия фаолият юритади. Улар Ўзбекистон халқ демократик партияси, “Адолат” СДП, ЎзЛиДеп, “Миллий тикланиш” демкоратик партияларидир. Хўш, ушбу партиялар фаолиятининг асосий фарқлари нимада? Қуйидаги инфографика сизга буни фарқлаб олишга ёрдам беради.


12 апрель 2019, 11:00\nРеспублика Гидрометеорология маркази 13 - 16 апрель кунлари бўйича об-ҳаво маълумотини эълон қилди.\nҚорақалпоғистон Республикаси ва Хоразмда ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 13 апрелда 23-28 даража, 14-16 апрелда 20-25 даража иссиқ бўлади.\nБухоро ва Навоий вилоятида ҳаво ўзгариб туради, 13-14 апрелда ёғингарчилик кутилмайди. 15-16 апрелда баъзи жойларда ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 13-14 апрелда 23-28 даража иссиқ, 15-16 апрелда 17-22 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, 13-14 апрелда ёғингарчилик кутилмайди. 15-16 апрелда баъзи жойларда ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат 13-14 апрелда кечаси 10-15 даража илиқ, кундузи 22-27 даража иссиқ, 15-16 апрелда кечаси 12-17 даража, кундузи 17-22 даража илиқ бўлади.\nҚашқадарё ва Сурхондарё вилоятида ҳаво ўзгариб туради, 13-14 апрелда ёғингарчилик кутилмайди. 15-16 апрелда баъзи жойларда ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат 13-14 апрелда кечаси 12-17 даража илиқ, кундузи 25-30 даража иссиқ, 15-16 апрелда кечаси 13-18 даража илиқ, кундузи 20-25 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 13-15 апрелда 10-15 даража, 16 апрелда 12-17 даража илиқ, кундузи 13 апрелда 20-25 даража, 14-15 апрелда 22-27 даража иссиқ, 16 апрелда 17-22 даража илиқ бўлади.\nРеспубликанинг тоғли ҳудудларида ҳаво ўзгариб туради, 13-14 апрелда ёғингарчилик кутилмайди, 15-16 апрелда баъзи жойларда ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 13 апрелда 2-7 даража, 14-16 апрелда 5-10 даража, кундузи 13-14 апрелда 13-18 даража, 15-16 апрелда 8-13 даража илиқ бўлади.\n13:02 Маҳалла раислари томонидан ишончномаларни тасдиқлаш тартиби тасдиқланди


Танзила Норбоева ва Валентина Матвиенко ОАВ вакиллари билан учрашди - zarnews.uz\nЎзбекистон Республикаси Олий Мажлиси ҳузуридаги Қонунчилик муаммолари ва парламент тадқиқотлари институти ҳамда Россия Федерацияси Федерал Мажлиси федерация кенгаши девони ўртасида ҳамкорлик тўғрисида меморандум имзоланганидан сўнг Ўзбекистон ва Россия парламентлари палаталари раислари Танзила Норбоева ва Валентина Матвиенконинг оммавий ахборот воситалари вакиллари билан учрашуви бўлиб ўтди.\nРоссия парламенти делегациясининг расмий ташрифи Ўзбекистон Республикаси ва Россия Федерацияси ўртасидаги ўзаро муносабатларни янада фаоллаштириш йўлида муҳим қадам бўлгани таъкидланди.\nИкки мамлакат парламентлари юқори палаталари раҳбарларининг учрашуви чоғида икки томонлама ҳамкорликни янада мустаҳкамлаш бўйича кенг кўламли масалалар батафсил муҳокама этилди. Бунда парламентлараро мулоқотни янада фаоллаштиришга алоҳида эътибор қаратилди.\nОхирги икки йилда Ўзбекистон Президенти Шавкат Мирзиёев ва Россия Президенти Владимир Путиннинг сиёсий иродаси ва қатъийлиги туфайли Ўзбекистон-Россия стратегик ва иттифоқчилик ҳамкорлигини ривожлантиришда янги босқич бошлангани таъкидланди.\nТеглар: Олий Мажлис Сенат Танзила Норбойева